text:
Һаҙағай
Һаҙағай (лат. Aurora Borealis, Aurora Australis) – Ерҙең (һәм башҡа планеталарҙың) поляр төбәктәренең күгендә күҙәтелгән тәбиғи яҡтылыҡ; йыһандан планетаның магнит ҡыры тарафынан тартылып ионосфераға ингән өлөшсәләр ағымынан барлыҡҡа килә. Ғәҙәттә төнөн күҙәтелә. Һаҙағай типик рәүештә көньяҡ һәм төньяҡ киңлегенең 60-тан 72-ке градусҡаса, йәиһә көньяҡ һәм төньяҡ поляр түңәрәгенең эсендә ятҡан төбәктәргә барлыҡҡа килә; был региондарҙан тыш һирәгерәк күҙәтелә һәм күп осраҡта ябай күҙгә күренмәй.
Күҙәтеүсенең төньяҡ магнит полюсына яҡыныраҡ килгән һайын, һаҙағайҙы күҙәтеү ихтималлығы арта бара. Магнит полюсына яҡын урындан күҙәтелгән осраҡта һаҙағай күктә бейек күренеүе мөмкин; алыҫыраҡ төбәктәрҙән ул күктең төньяҡ өлөшөндә йәшкелт, һарғылт йәки ҡыҙғылт төҫтәге нурланыш рәүешендә күҙәтелә торған, ҡайһы бер осраҡтарҙа Ҡояштың ғәҙәти булмаған урындан сығыуына оҡшаш. Йыл миҙгелдәренә килгәндә, һаҙағай яҙ һәм көҙ көнө, йәғни көн менән төндөң тигеҙ осорҙарында йышыраҡ күҙәтелә. Көньяҡ ярымшарҙа һаҙағай Антарктидала, Көньяҡ Американың һәм Австралазияның юғары киңлектәрҙәге урынлашҡан төбәктәренән күҙәтелә.
Башҡа планеталарҙа[үҙгәртергә | вики-тексты үҙгәртергә]
Юпитер менән Сатурндың магнит ҡырҙары Ерҙекенән күпкә көслөрәк (Юпитерҙың магнит ҡыры 4.3 гаусс, ә Ерҙеке 0.3 гаусс ҡына тәшкил итә); шулай уҡ, ике планетаның да киң радиация бүлкәттәре бар. Был планеталарҙың икәүһендә лә һаҙағай күҙәтелгәне бар; иң асыҡ күҙәтеүҙәр Хаббл телескобынән үткәрелде. Уран менән Нептунда ла һаҙағайҙың барлығы асыҡландыESA Portal - Mars Express discovers aurorae on Mars. Esa.int (2004-08-11). 5 август 2010 тикшерелгән. . Ерҙә кеүек, газ гиганттарында ла һаҙағай ҡояш еленә бәйле, тип иҫәпләнә. Шулай уҡ, Юпитерҙың ҡайһы бер юлдаштары, бигерәк тә Ио, электр ағымын барлыҡҡа килтереп, һаҙағай тыуҙыра ала.


c: text/html

text:
Республиканың ауыл хужалығы эшҡыуарҙарын «АгроУрал-2016» төбәк-ара күргәҙмәһендә ҡатнашырға саҡыралар Фото: Олег Яровиков
Республиканың ауыл хужалығы эшҡыуарҙарын «АгроУрал-2016» төбәк-ара күргәҙмәһендә ҡатнашырға саҡыралар
Республиканың ауыл хужалығы эшҡыуарҙарын «АгроУрал-2016» төбәк-ара күргәҙмәһендә ҡатнашырға саҡыралар Фото: Олег Яровиков
ӨФӨ, 2016 йыл, 18 ғинуар. /«Башинформ» мәғлүмәт агентлығы, Ксения Калинина/.
Башҡортостандың ауыл хужалығы эшҡыуарҙарын «АгроУрал-2016» IV төбәк-ара махсуслаштырылған күргәҙмәһендә ҡатнашырға саҡыралар. Ул Пермь крайының Ауыл хужалығы һәм аҙыҡ-түлек министрлығы ярҙамында Пермдә 30 марттан 1 апрелгә тиклем үтә.
Күргәҙмә Урал һәм Волга буйы төбәктәрендә агросәнәғәт комплексы ҡеүәтен үҫтереү, шулай уҡ предприятиеларға илебеҙҙә етештерелгән заманса ауыл хужалығы техникаһын һәм ҡорамалдарын күрһәтеү маҡсатында уҙғарыла.
Башҡортостан Ауыл хужалығы министрлығының матбуғат хеҙмәте хәбәр итеүенсә, ошо сара барышында «Һөҙөмтәле ауыл хужалығы» форумын үткәреү ҡаралған.
Тулыраҡ мәғлүмәт менән республика ведомствоһының сайтында танышырға мөмкин.

robotstxt: allowed

filter: keep


text:
Фото:
Һаҡлыҡ банкыһы менән хеҙмәттәшлек тураһында килешеүгә ҡул ҡуйылды
Фото:
Шишәмбе, 1 мартта, Башҡортостан Президенты Рөстәм Хәмитов һәм Рәсәй Һаҡлыҡ банкыһы президенты, идара рәйесе Герман Греф хеҙмәттәшлек тураһында килешеүгә ҡул ҡуйҙылар. Республика башлығы һүҙҙәренә ҡарағанда, Һаҡлыҡ банкыһы менән мөнәсәбәттәрҙе нығытыу төбәк өсөн стратегик яҡтан мөһим эш булып тора.
— Халҡыбыҙҙың күпселек өлөшө ошо банк хеҙмәттәренән файҙалана. Республика Хөкүмәте менән Һаҡлыҡ банкыһы араһындағы хеҙмәттәшлек граждандарҙың тормош кимәлендә ыңғай сағылырға тейеш, — тине Башҡортостан Президенты. — Беҙҙең иҡтисад тулыһынса тиерлек шуға йәлеп ителәсәк. Атап әйткәндә, һүҙ торлаҡ мәсьәләһе, ипотека кредиттары, бәләкәй һәм урта бизнесты, ауыл хужалығын үҫтереү тураһында бара.
— Ресурстарыбыҙҙа сикләүҙәр юҡ. Проекттар республика етәкселегенә күпме талап ителә, шул тиклем финансларға әҙербеҙ, — тине Герман Греф. — Мин Өфөләге производство берләшмәләренең береһендә булдым һәм уртаҡ проекттар әҙерләрбеҙ тип уйлайым. Шулай уҡ Башҡортостанда электрон карта менән эшләүҙе дауам итергә ниәтләйбеҙ. Бында ундай карта булыуын беләм, әммә беҙ башҡасараҡ технология тәҡдим итәбеҙ. Торлаҡ мәсьәләһе айырым иғтибар талап итә. Төбәктең алдағы йылдарға торлаҡ төҙөлөшө күләмен арттырыу буйынса пландары ҙур. Әммә уртаса хеҙмәт хаҡы ҙур түгел. Беҙҙә ипотека буйынса ҡулай процент ставкалары тәҡдим итеүсе программалар эшләй.
Һаҡлыҡ банкыһы етәксеһе Башҡортостан менән төрлө йүнәлештәр буйынса оҙайлы һәм һөҙөмтәле хезмәттәшлек итеүгә ышаныуын белдерҙе.
— Рәсәй Федерацияһының башҡа ҡайһы бер субъекттары менән сағыштырғанда, Башҡортостанда иҡтисади хәл насар түгел. Республиканың мөмкинлектәре бик ҙур. Күп кенә төбәктәр бер нисә йыл дауамында булдыра алмаҫтай нәмәләр ҙә бар бында. Башҡортостан етәкселеге Һаҡлыҡ банкыһының хеҙмәттәшлектә тотороҡло финанс терәге буласағына ышана ала, — тип һыҙыҡ өҫтөнә алды Герман Греф.


text:
Фото:
Бөйөк Ватан һуғышы ветераны БР Президенты Рөстәм Хәмитов менән хоккей уйынын ҡараны
Фото:
Башҡортостан Республикаһы Президенты Рөстәм Хәмитов кисә Өфөнөң «Салауат Юлаев» командаһы менән Магнитогорск «Металлург»ының боҙҙағы алышын ҡараны. Уның менән бергә мауыҡтырғыс уйынды үҙенсәлекле ҡунаҡ – Бөйөк Ватан һуғышы ветераны Төхвәтулла Әхмәтйәнов күҙәтте.
Эш шунда, матчтан бер көн алда Рөстәм Хәмитовтың блогында ҡартатаһының боҙ аренаһына барырға теләүе хаҡында уның ейәне Артур яҙа:
— Ҡартатайым инвалид һәм Бөйөк Ватан һуғышы ветераны. Ул «Салауат Юлаев» командаһы ҡатнашлығындағы хоккей уйындарын ҡарарға ярата. Әммә ғүмерендә бер тапҡыр булһа ла хоккейҙың үҙенә эләгергә теләй. Ул «Уфа-Арена» кассаларында нисек билет һатып алалар, ветерандар өсөн ташламалар бармы-юҡмы икәнлеген белешеүемде һораны. Үкенескә күрә, «Уфа-Арена» администраторы миңә Бөйөк Ватан һуғышы ветерандары өсөн ташламалар ҡаралмауы хаҡында әйтте. 90-сы йылдарҙа ветерандарға ла, пенсионерҙарға ла, студенттарға ла льготалар булған, – тип билдәләй ветерандың ейәне.
Һәм икенсе көнөнә үк Төхвәтулла Әхмәтйәновты төбәк башлығы уйынға саҡырҙы.
Президент Төхвәтулла Ниғмәт улына «Салауат Юлаев»тың көйәрмәндәр шарфын һәм өфөләрҙең йондоҙо Александр Радуловтың сәкәнен бүләк итте.


text:
Азамат Ғәлин: Беҙ республикала тотороҡлолоҡто һаҡларға тейешбеҙФото: Олег Яровиков
Азамат Ғәлин: Беҙ республикала тотороҡлолоҡто һаҡларға тейешбеҙ
Азамат Ғәлин: Беҙ республикала тотороҡлолоҡто һаҡларға тейешбеҙФото: Олег Яровиков
3 апрелдә «Башинформ» агентлығында Бөтә донъя башҡорттары ҡоролтайы Башҡарма комитеты рәйесе Азамат Ғәлин ҡатнашлығында матбуғат конференцияһы үткәрелде. Ул III Бөтә донъя башҡорттары ҡоролтайына әҙерлек мәсьәләләренә, уның эш программаһына арналды.
— Халыҡтың көнүҙәк проблемалары тикшерелгән башҡорт йыйындары үткәреү традицияһы мең йыллыҡ тарихҡа эйә, — тип билдәләне Азамат Ғәлин. – Бөгөн дә, халыҡтың үҙ фекерен сағылдырыу формаһы булараҡ, ул үҙ актуаллеген юғалтмаған.
III Бөтә донъя башҡорттары ҡоролтайы Өфөлә 10-11 июндә үтәсәк. Форумдың тәүге көнөндә — 10 июндә – Нефтселәр мәҙәниәт һарайында Ҡоролтайҙың пленар ултырышы үтәсәк. Кисен Салауат Юлаев һәйкәле янындағы майҙанда мөһим форумға бағышланған митинг-концерт буласаҡ. 11 июндә, көндөң тәүге яртыһында, йәштәр ҡоролтайы һәм секция ултырыштары уҙғарыласаҡ. Бөтәһе ун бер секцияла Ҡоролтай делегаттары конституцион мөнәсәбәттәр һәм федерализм үҫеше, мәғариф, тел, һаулыҡ һаҡлау, демография, бәләкәй һәм урта эшҡыуарлыҡты үҫтереү, ер менән файҙаланыу, республиканан ситтә йәшәүсе башҡорттарҙың яҙмышы, тарих һәм рухи үҫеш, бөгөнгө йәмғиәттә ҡатын-ҡыҙҙың тотҡан урыны, матбуғат мәсьәләләре буйынса фекер алышасаҡ. Секцияларҙағы ҡарарҙар көндөң икенсе яртыһында үтәсәк пленар ултырыштың йомғаҡлау өлөшөндә ҡабул ителәсәк резолюцияла сағылыш табасаҡ.
12 июндә делегаттар һәм Ҡоролтай ҡунаҡтары Ишембай районында Торатау итәгендә "Ырыуҙар ташы"н асыу тантанаһында, «Салауат йыйыны» Республика фольклор байрамында ҡатнашасаҡ.
Азамат Ғәлин сығышында билдәләнеүенсә, III Бөтә донъя башҡорттары ҡоролтайына әҙерлек сиктәрендә ҙур эш башҡарылған. Һуңғы айҙарҙа ғына 14 ғилми-ғәмәли конференция, башҡа төрлө саралар үткәрелгән.
Азамат Ғәлин, III Бөтә донъя башҡорттары ҡоролтайында башҡорт халҡын ғына түгел, төбәктә йәшәгән бөтә халыҡтарҙы борсоған проблемалар тикшереләсәк, тип айырып билдәләне. Бөтә донъя башҡорттары ҡоролтайы Башҡортостандың бөтә милли йәмәғәт берләшмәләре менән үҙ-ара килешеп эшләй.
— Мәғлүм булыуынса, республикабыҙ тотороҡлолоғо менән айырылып тора, һәм беҙ уны һаҡлау өсөн барыһын да эшләргә тейешбеҙ, — тине ул. —Беҙгә толерантлы булырға кәрәкмәй, беҙ дуҫ, татыу йәшәргә тейешбеҙ.
Матбуғат конференцияһында Азамат Ғәлин журналистарҙы ҡыҙыҡһындырған һәр һорауға ентекле яуап бирҙе.


text:
Киҫкен вируслы инфекция менән ауырыусылар артҡан
Ғинуарҙың һуңғы аҙнаһында Роспотребнадзорҙың Башҡортостан Республикаһы буйынса идаралығы бегестәре киҫкен респиратор вируслы инфекциялар менән ауырыусыларҙың артыуын билдәләй. Шулай итеп, 23-өнән 29 ғинуарға тиклем Башҡортостанда 15823 кеше сирләгән, шуларҙың 68,8% — 14 йәшкә тиклемге балалар. Грипп осраҡтары теркәлмәгән.
Алдағы аҙна менән сағыштырғанда инфекция йоҡторғандар иҫәбе 16,8 процентҡа артҡан. Шул уҡ ваҡытта бөтә республика халҡының грипп һәм киҫкен вируслы инфекциялар менән ауырыу кимәле һуңғы йылдар буйынса уртаса алғанда 10,2 процентҡа түбән булып ҡала.
Күҙәтеү ведомствоһы мәғлүмәттәренә ярашлы, Өфөлә үткән аҙнала 3995 кеше респиратор вируслы инфекция менән дауаханаларға мөрәжәғәт иткән, уларҙың 63,8 процентын 14 йәшкә тиклемге балалар тәшкил итә. Унан алдағы аҙна менән сағыштырғанда өфөлөләр араһында ауырыусылар иҫәбе 9,7 процентҡа артҡан.


text:
Республиканың Президент шыршыһы Химиктар мәҙәниәт һарайында үткәрелә
Республиканың төп Яңы йыл иртәһе – Башҡортостан Президенты шыршыһы, алдан иғлан ителгәнсә Башҡорт дәүләт аграр университетының Йәштәр һарайында түгел, ә Химиктар мәҙәниәт һарайында үтәсәк. Был хаҡта БР Мәғариф министрлығы хәбәр итте.
Үткәреү датаһы үҙгәрешһеҙ ҡала – 23 декабрҙә. Был сағыу сарала бөтә республиканан 780 бала ҡатнаша. Улар иҫәбендә уҡыу алдынғылары, мәктәп олимпиадалары, бөтә Рәсәй һәм төбәк фестивалдәре, конкурстар, спорт ярыштары еңеүселәре. Байрамға шулай уҡ күп балалы һәм аҙ тәьмин ителгән ғаиләләрҙән балалар, хеҙмәт бурысын үтәгәндә һәләк булған хәрби һәм эске эштәр органдары хеҙмәткәрҙәренең балалары саҡырылған.
Программа 11 сәғәттә һарайҙың фойеһында башланасаҡ, ә төш ваҡытында – «Яңы йыл музейы» спектакль-әкиәте. Спектаклдә Башҡорт драма театры, ҡурсаҡ театры һәм Милли йәштәр театры актерҙары ҡатнаша.
Байрам аҙағында бөтә балалар ҙа бүләктәр – йомшаҡ уйынсыҡтар, татлы ашамлыҡтар һәм Зәйнәб Биишеваның «Һөнәрсе менән өйрәнсек» китабын – аласаҡ.


text:
Йәш эшҡыуарҙар Мәскәүгә конференцияға йыйына
Башҡортостандың йәш эшҡыуарҙары делегацияһы 23 мартта Мәскәүҙә Рәсәй Йәш эшҡыуарҙар ассоциацияһының йыл һайын үткәрелеүсе 4-се конференцияһында ҡатнашасаҡ. Башҡортостан делегацияһын Рәсәй Йәш эшҡыуарҙар ассоциацияһының БР буйынса төбәк бүлексәһе рәйесе Илдар Сөйөшев етәкләй.
Конференция «Берҙәм Рәсәйҙең Йәш Гвардияһы» һәм Рәсәй Юристар ассоциацияһы ярҙамында «Бергәләп йәш бизнесҡа шарттар тыуҙырыу өсөн» девизы аҫтында үтәсәк. Модераторы булып «Берҙәм Рәсәй» партияһының бизнес-берләшмә менән хеҙмәттәшлек итеү буйынса координаторы, Дәүләт Думаһының Граждандар, енәйәт, арбитраж һәм процессуаль закондар буйынса комитеты рәйесенең беренсе урынбаҫары, Рәсәй Йәш эшҡыуарҙар ассоциацияһы рәйесе Владимир Груздев сығыш яһаясаҡ.
Конференцияла Йәш эшҡыуарҙар ассоциацияһы менән «Берҙәм Рәсәйҙең Йәш Гвардияһы» ойошмаһы араһында килешеүгә ҡул ҡуйыу тантанаһы үтәсәк. Шулай уҡ «Йәштәрҙең бәләкәй бизнесына тиҙ юридик ярҙам» проекты тикшереләсәк. Йәнә «Бәләкәй һәм урта эшҡыуарлыҡты үҫтереү буйынса яңы дәүләт-шәхси хеҙмәттәшлек инструменттары» темаһы тикшереүгә сығарылырға тейеш. «Кавказ: үҫеш территорияһы» проекты презентацияһы ла планлаштырыла.


text:
Рөстәм Хәмитов Федераль именлек хеҙмәтенең Һарытау һәм Һамар өлкәләре буйынса сик буйы идаралығы начальнигы менән осраштыФото: Олег Яровиков
Рөстәм Хәмитов Федераль именлек хеҙмәтенең Һарытау һәм Һамар өлкәләре буйынса сик буйы идаралығы начальнигы менән осрашты
Рөстәм Хәмитов Федераль именлек хеҙмәтенең Һарытау һәм Һамар өлкәләре буйынса сик буйы идаралығы начальнигы менән осраштыФото: Олег Яровиков
Башҡортостан Президенты Рөстәм Хәмитов РФ Федераль именлек хеҙмәтенең Һамар һәм Һарытау өлкәләре буйынса сик буйы идаралығы начальнигы Сергей Митюшин менән осрашты. Сергей Митюшин был вазифаға 2013 йылдың 11 июлендә тәғәйенләнде. Уның ҡарамағында булған бүлексә республикала урынлашҡан. Осрашыу барышында «Өфө» халыҡ-ара аэропортында терминал һәм дәүләт сиге аша үткәреү пункты төҙөү мәсьәләләре тикшерелде, тип хәбәр итте генерал-майор Митюшин.
— Беҙ республика Президенты менән таныштыҡ һәм аралашыу барышында бергә хәл итәһе мәсьәләләр тураһында һөйләштек. Тәү сиратта, был аэропортты реконструкциялау. Яңыртыу эштәре бөгөнгө көндә башланып тора һәм 2015 йылға тейешле сараларға (ШОС һәм БРИКС саммиттарына) тамамланырға тейеш. Беҙҙең хеҙмәт йәһәтенән килеп тыуған мәсьәләләрҙе конструктив, һөҙөмтәле һәм ваҡытында хәл итеү тураһында һөйләшеп килештек. Республика етәксеһе бөгөнгө көндә сик һаҡсыларын борсоған мәсьәләләр хаҡында һорашты. Киҫкен проблемалар юҡ. Башҡортостан етәкселеге менән үҙ-ара аңлашып, артабан бергә эшләмәксебеҙ, — тине Сергей Митюшин.


text:
Башҡорт Википедияһы ирекмәндәре «Wikipedia Asian Month» халыҡ-ара викимарафонында ҡатнаша
ӨФӨ, 2015 йыл, 26 октябрь. /«Башинформ» мәғлүмәт агентлығы, Әлим Фәйезов/.
1 ноябрҙән 30-на тиклем Ҡытай, Һиндостан, Индонезия, Филиппин, Тайвань, Япония, Үзбәкстан һәм Таиланд ирекмәндәренең башланғысы буйынса «Wikipedia Asian Month» халыҡ-ара викимарафоны уҙғарыла. Сара Азия тематикаһы буйынса яңы мәҡәләләр яҙыуға йүнәлтелгән. 27 тел бүлектәре, шул иҫәптән Башҡорт Википедияһы мөхәррирҙәре, ирекмәндәре был идеяны хупланы.
Башҡорт Википедияһы администраторы Рөстәм Нурыев хәбәр итеүенсә, интернет-энциклопедияның башҡорт бүлеге ирекмәндәре ошондай халыҡ-ара сараларҙа тәүге тапҡыр ғына ҡатнашмай. 2012 йылда улар Алматыла төрки телле Википедиялар конференцияһында туған телдәге виртуаль энциклопедия менән таныштырҙы. Быйыл Башҡорт Википедияһының 10 йыллығына арналған «Вики-Һабантуй»ҙы юғары кимәлдә үткәрҙе. Сентябрҙә Эстонияла Үҙәк һәм Көнсығыш Европа илдәре ирекмәндәре менән осрашыуҙа ҡатнашты. Улар коллегаларына Башҡортостан, үҙҙәренең эше, шул иҫәптән республиканың киң мәғлүмәт саралары менән тығыҙ хеҙмәттәшлек итеүе хаҡында һөйләне.
«Ағымдағы йылдың 25 апреленән 14 июнгә тиклем «Викимедиа РУ» һәм «Беҙҙең киләсәк» төбәк социаль программалар фонды ойошторған Рәсәй конкурсында ҡатнаштыҡ һәм социаль эшҡыуарлыҡҡа арналған 221 мәҡәлә өҫтәнек», — тип һөйләне Рөстәм Нурыев. Уның фекеренсә, Башҡорт Википедияһының сираттағы, әммә күләмлерәк һәм әһәмиәтлерәк халыҡ-ара сарала ҡатнашыуы Башҡортостанды — донъя кимәлендә, Википедияны иһә республикала популярлаштырыуға тағы ла бер аҙым буласаҡ.


text:
Туғанлыҡ фестивале тамам. Быйыл унда ҡатнашыусыларҙың уртаҡ фекере буйынса баһалама ағзалары бик ҡаты ҡыланған. Ҡайһы бер артистар фекеренсә, төрки телле театрҙар фестивале булғас, унда баһаламала урыѕтар булырға тейеш түгел. Киләсәктә баһаламала төрки телле төбәктәрҙән баһалама ағзалары булырға тейеш. Шулай итеп, шаршау ябылды. Фестивалде Саха Яҡутстан республикаһының юмор һәм сатира дәүләт театры йомғаҡланы. Был коллектив Өфөгә килгән театрҙар араһында иң йәше. Саха артистары был юлы милли драматургиянан ҡыҙыл шаман тигән спектакль алып килгәйне. Театр етәксеһе Александр Павлов әйтеүенсә, репертуарҙа төп иғтибар милли ерлектәге әѕәрҙәргә бирелә.
Һәр фестиваль ижад кешеләре өсөн үҙенсәлекле асышҡа әйләнә ти Мәжит Fафури исемендәге театр режиссеры Айрат әбүшахмнов. Fафури театры был юлы Америка яҙыусыһы Кенд Кизиҙың романы буйынса Кәкүк ояһы спектаклен дә сәхнәләштерҙе.
Быйыл фестивалдә 11 коллектив ҡатнашты. Былтыр унда 15 коллектив ҡатнашҡайны. әммә мәҙәни форумда ҡатнашыусылар әйтеүенсә, эш һанда түгел, тәжрибә уртаҡлашыуҙа.
Баһалама ағзалары фекеренсә, спектаклдәр кимәле быйыл шәптән түгел. әммә "Туғанлыҡ" ошондай белдереүҙәргә ҡарамаѕтан алдағы йылдарҙа ла туғандарын йыясаҡ.
Байтулла Фаткуллин, Өфө


text:
Бөгөн социологтар һөнәри байрамдарын билдәләй
14 ноябрҙә Рәсәйҙә Социологтар көнө билдәләнә. Байрам итеү датаһы осраҡлы ғына һайланмаған – тарихи документтарҙа иҫбатланыуынса, тап 1901 йылдың 14 ноябрендә Парижда Рус юғары ижтимағи фәндәр мәктәбе асыла, ҡайһы бер белгестәр иҫәпләүенсә, ул донъя ғилеме тарихында беренсе социология факультеты практикаһы була. Рус юғары мәктәбендә лекцияларҙы Максим Ковалевский, Николай Кареев, Евгений де Роберти, Павел Милюков кеүек Рәсәйҙең алдынғы социологтары һәм сәйәсмәндәре уҡыған. 1994 йылдан алып Социологтар көнө Рәсәй юғары уҡыу йорттарының социология факультеттарында даими билдәләнә, шул иҫәптән Рәсәй академик социологияһы тәү башлап барлыҡҡа килгән Санкт-Петербург университетында ла.
Башҡортостанда социология фәне юғары үҫешкән йүнәлеш булып һанала. Социологтар көнөн республикала социология лабораторияһы һәм йәмәғәтселек фекерен өйрәнеү үҙәге хеҙмәткәрҙәре, республика юғары уҡыу йорттарының социология факультеты профессорҙары, уҡытыусылары, студенттары, мониторинг бүлеге, дәүләт һәм муниципаль власть органдарында йәмәғәтселек фекерен өйрәнеү хеҙмәткәрҙәре билдәләй.
Башҡортостан Республикаһында социология фәне һәм практикаһы статусы һуңғы ваҡытта ярайһы уҡ үҫешкән. Дәүләт һәм муниципаль власть органдары яғынан ҡыҙыҡһыныу ҙур. Ҡала идаралығы практикаһында социолог-эксперттарҙың белемен һәм тәжрибәһен ҡулланыуға Өфө хакимиәте эшмәкәрлегендә өҫтөнлөк бирелә. Властарға республика үҫешендәге иң көнүҙәк мәсьәләләр буйынса халыҡ фекерен белеү бик мөһим, һәм был йәһәттән уларға социологтар ярҙам итә.


text:
Башҡортостан менән «Honeywell International» корпорацияһы хеҙмәттәшлек тураһында меморандумға ҡул ҡуйҙыФото: Олег Яровиков
Башҡортостан менән «Honeywell International» корпорацияһы хеҙмәттәшлек тураһында меморандумға ҡул ҡуйҙы
Башҡортостан менән «Honeywell International» корпорацияһы хеҙмәттәшлек тураһында меморандумға ҡул ҡуйҙыФото: Олег Яровиков
Дүшәмбе, 19 ноябрҙә, Өфөлә Башҡортостан менән Американың «Honeywell International» күп тармаҡлы сәнәғәт-технология корпорацияһы хеҙмәттәшлек тураһында меморандумға ҡул ҡуйҙы.
— Беҙҙең хеҙмәттәшлек уңышлы булыр, тип ышанам. Беҙгә яңы предприятиелар, производстволар кәрәк. Республикала һеҙгә эшләүе уңайлы булһын өсөн, барыһын да эшләйәсәкбеҙ, — тине «Honeywell International» корпорацияһы вәкилдәре менән орашыуҙа Башҡортостан Президенты Рөстәм Хәмитов.
Рәсәйҙә, Үҙәк Азия илдәрендә һәм Яҡын Көнсығышта «Honeywell International» корпорацияһы президенты Гилсдорф Норман, «корпорация хеҙмәттәшлек тураһында меморандумға ҡул ҡуйыуҙы артабан бергәләп эш итеүҙең тәүге этабы итеп ҡабул итә», тип билдәләне. Уның сәбәбе ябай – Башҡортостанда уртаҡ проекттар булдырыу йәһәтенән Өфө һәм республика корпорация хеҙмәткәрҙәрендә ҙур ҡыҙыҡһыныу уята.
Гилсдорф Норман һүҙҙәренсә, бөгөн Республика йортонда ҡул ҡуйылған меморандумда хеҙмәттәшлек итеүҙең төп йүнәлештәре билдәләнгән. Бынан тыш, «айырым проекттар буйынса ике яҡ өсөн дә тәҡдимдәр әҙерләйәсәк» махсус эш төркөмө лә булдырылған.
Бындай проекттарҙың береһе Өфөнөң «Гидравлика» асыҡ ационерҙар йәмғиәте менән бәйле һәм ул авиадвигателдәр өсөн ярҙамсы ҡулайламалар етештереү һәм ремонтлауға ҡағыла.
— Уртаҡ проектты тормошҡа ашырыу өсөн әлегә «Гидравлика» менән хеҙмәттәшлек итеү мөмкинлектәрен тикшерәбеҙ. Был проект беҙҙә ҙур ҡыҙыҡһыныу уята. Башҡортостан, шул иҫәптән «Гидравлика» асыҡ ационерҙар йәмғиәте менән бергә ғәмәлләштереләсәк уртаҡ проекттарҙы билдәләү буйынса эш төркөмө юҡҡа ғына булдырылманы. Тиҙ арала, 6-12 ай эсендә, был һәм башҡа проекттар буйынса эште тамамларбыҙ, тип уйлайым, — тип хәбәр итте журналистарға Гилсдорф Норман.
Хеҙмәттәшлек итеү өсөн республика башлығы менән тәҡдим ителгән йүнәлештәр араһынан нефть химияһы, химия, газ тармаҡтарын, машиналар эшләү өлкәһен, шулай уҡ радиоэлектроника кластерын булдырыуҙы атарға була. Рөстәм Хәмитов билдәләүенсә, яңы производстволар, шул иҫәптән ҙур корпорациялар, институттар, кадрҙар һәм инфраструктура булдырыу өсөн Башҡортостанда барыһы ла бар. «Инвесторҙар өсөн беҙҙә иң уңайлы шарттар булдырылыуы ла» төбәктә ҙур предприятиелар төҙөү өсөн мөһим фактор булып тора.


text:
Шиғриәт
Шиғриәт (поэзия) («ижад, яралтыу») - телмәрҙе айырым ысул менән ойоштороу, телмәргә ябай һөйләш талап итмәгән өҫтәмә үлсәүҙәр индереү, шағирәнә нәфис һүҙ ижад итеү. .
Өҫтәмә үлсәм сараһы - шиғыр(шиғыр юлы), рифма, ритм, метр һ.б.} Йыш ҡына шиғриәт һүҙе метафора рәүешле лә ҡулланыла, телмәрҙең йә прозаик әҫәрҙең бик нәфис тел менән, шағирәнә ижад һүрәтләнеүен күрһәтә ул. Әммә фәнни әҙәбиәттә шиғриәт төшөнсәһе бары тик шиғырға (шиғри юлға) ҡағылышлы файҙаланыла.
Бөгөнгө мәҙәниәттә шиғриәт сәнғәт төрө итеп ҡабул ителә, шул уҡ ваҡытта шиғырҙар нәфис әҙәбиттә генә түгел, төрлө текстарҙа ла ҡулланылғанлығы күҙҙән ысҡындырыла (әйтәйек, рекламала). Тарихтан күренеүенсә хатта фәнни һәм медицина трактаттары ла шиғыр менән яҙылыуы мөмкин. Был ысул һүрәтләнгән теманың айырым әһәмиәткә эйә икәнлегенә ишара булып тора.
Терминологияһы[үҙгәртергә | вики-тексты үҙгәртергә]
Ритм (грек. rhythmos,шиғриәттә - шиғри телмәрҙең яңғырашын айырым бер тәртипкә һалыу.
Рифма («шымалыҡ, көйлөлөк») - шиғыр юлдарының аҙағы оҡшаш тамамланыуы. Рифмалар бик күп төрлө.
Һәр шиғырҙың үҙ үлсәме була. Полиметриялы, йәғни күп үлсәмле шиғырҙар ҙа ижад ителә.
Метр - шиғырҙа көслө урындарҙың (икттарҙың) һәм йомшаҡ урындарҙың сиратланып килеүе.
Поэзияның һәм прозаның сиктәре шартлы ғына.


text:
V Халыҡ-ара Аҡмулла уҡыуҙары асылды
Бөйөк шағир-мәғрифәтсе иҫтәлегенә арналған V Халыҡ-ара Аҡмулла уҡыуҙары һәр ваҡыттағыса М. Аҡмулла исемендәге Башҡорт дәүләт педагогия университеты базаһында асылды.
Саралар программаһы киң һәм күп төрлө. Былар шағирҙың үҙенә, мәғрифәтселек дәүеренә арналған тематик күргәҙмәләр, мәктәптәрҙә М. Аҡмулла әҫәрҙәрен файҙаланып, башҡорт теле һәм әҙәбиәте буйынса асыҡ дәрестәр, шулай уҡ шиғриәт конкурстары үтәсәк. М. Аҡмулла исемендәге премия лауреаты Рәшит Шәкүр педуниверситетта асыҡ дәрес үткәрҙе. Шулай уҡ конференциялар һәм түңәрәк өҫтәлдәр планлаштырылған. Шағирҙың тыуған яғында – Миәкә районында «Университет көндәре» үткәреләсәк, уның сиктәрендә БДПУ уҡытыусылары һәм студенттары Мифтахетдин Аҡмулланың яҡташтары менән осрашасаҡ. Бынан тыш, Аҡмулла уҡыуҙары программаһында милли көрәш байрамы һәм төрки халыҡтарҙың шиғриәт кисәһе планлаштырылған.
17 декабрҙә БР Дәүләт Йыйылышы – Ҡоролтай Йортонда үтәсәк V Халыҡ-ара уҡыуҙары Аҡмулла көндәренең төп сараһы булып торасаҡ. Илдең, яҡын һәм алыҫ сит илдәрҙең юғары уҡыу йорттарынан ғалимдар мәҙәниәттә һәм мәғарифта мәғрифәтселәрҙең гуманистик мираҫына байҡау яһаясаҡ.
Сараның йомғаҡлау аккорды булып традицион республика фольклор байрамы торасаҡ, ул БДПУ-ла, шулай уҡ Миәкә районының Туҡһанбай ауылында ойоштороласаҡ.


text:
Себер тарафтарында тыуып-үҫкән ҡыҙҙы әсәһе, бер аҙ үҫә төшкәс, тыуған яҡтарына алып ҡайта. “Үҙ башҡортоңа тормошҡа сығырһың, эшеңде асырһың”, – тип аңлата ул был аҙымын ҡыҙына. Тәүҙәрәк Зарина әсәһенең был һүҙҙәренә төшөнмәй, аҙаҡ, шахтерҙар династияһын дауам иткән аҫыл Әминевтәр затына кейәүгә сыҡҡас, ҡәҙерле кешеһенең әйткәне ни тиклем дөрөҫ булыуын аңлай.
– Аҙым яһа!
– Техниканы ҡара!
– Афарин!
Ике келәмгә һибелгән ҡыҙыу көрәштә бер үҫмерҙең дә бил биргеһе килмәй. Алыш ҡыҙғандан-ҡыҙа, көрәшселәр бер-береһен күтәреп ырғытып ҡына тора.


text:
Бөгөн – Бөтә донъя айыҡлыҡ көнө
Бөгөн, 3 октябрҙә, донъяның күпселек илдәрендә Айыҡлыҡ көнө билдәләнә. Был байрамдың килеп сығыуы менән беҙ донъя айыҡлыҡ хәрәкәтенең билдәле эшмәкәре Джон Финчҡа бурыслы. Ул бөтә ғүмерен кешеләрҙе айыҡ тормошҡа йәлеп итеүгә һәм алкоголле эсемлектәрҙе һатыуға ҡаршы көрәшкә бағышлаған.
Был көндө күпселек илдәрҙә мәғлүмәти саралар, акциялар һәм конференциялар үткәрелә, фильмдар күрһәтелә, алкоголле эсемлектәрҙең зыяны хаҡында брошюралар таратыла.
Башҡортостандың айыҡлыҡ хәрәкәте активистары ла ситтә ҡалмай. «Башинформ» агентлығына «Айыҡ Башҡортостан» хәрәкәтенең рәйестәше Ренат Зәйнуллин хәбәр итеүенсә, «Айыҡ Башҡортостан» инициативаһы буйынса бөгөн Рәсәйҙең күпселек төбәктәре онлайн режимда Айыҡлыҡ көнөн күрһәтәсәк. Тапшырыу Өфө ваҡыты менән 20 сәғәттә башланасаҡ.
Башҡортостандың һәм Рәсәйҙең Магнитогорск, Екатеринбург, Санкт-Петербург, Мәскәү, Силәбе, Түбәнге Новгород, Новосибирск, Дондағы Ростов, Иваново кеүек ҡалаларының сәләмәт тормошто пропагандалаусы йәмәғәт ойошмалары вәкилдәре бөгөн Өфөлә йыйыласаҡ, улар тематик фильмдар ҡараясаҡ һәм «2011 йылғы айыҡ ауыл» республика конкурсы йомғаҡтарын тикшерәсәк.


text:
Башҡортостан йылғаларында һыу кимәленең кәмеүе күҙәтелә Фото: автор фотоһы
Башҡортостан йылғаларында һыу кимәленең кәмеүе күҙәтелә
Башҡортостан йылғаларында һыу кимәленең кәмеүе күҙәтелә Фото: автор фотоһы
ӨФӨ, 2016 йыл, 26 август. /«Башинформ» мәғлүмәт агентлығы, Ксения Калинина/.
Башҡортостанда йылғаларҙың һайығыуы күҙәтелә. Республиканың гидрометеорология һәм тирә-яҡ мөхит мониторингы идаралығы мәғлүмәттәре буйынса, был йәйҙең ҡоро килеүенә бәйле.
Рәсәй Ғәҙәттән тыш хәлдәр министрлығының республика буйынса баш идаралығы мәғлүмәттәренә ярашлы, 27 августа Бөрө ҡалаһы эргәһендәге Ағиҙел йылғаһында хәүефле күренеш — һыу кимәленең кәмеүе көтөлә. Ун көн буйына бында һыу кимәле биш сантиметрҙан кәмерәк буласаҡ. 25 августа иртән ошо күрһәткес минус 13 сантиметр тәшкил иткән, был күп йыллыҡ күрһәткестәрҙән 46 сантиметрға кәмерәк. Шундай тарихи минимум 2012 йылдың 19 авгусынан 24-нә тиклем теркәлгән.
17 августан Өфө эргәһендәге Ағиҙел йылғаһында һыу кимәленең кәмеүе дауам итә — минус 138 сантиметр. Тарихи минимум — минус 161 сантиметр 2012 йылдың сентябрь айында теркәлгән. Ҡариҙел йылғаһында ла ошондай уҡ күренеш күҙәтелә.
Ведомствола билдәләүҙәренсә, киләһе аҙнала ла йылғаларҙа һыу кимәленең кәмеүе дауам итә.


text:
Ринат Сәғитов: «Мөрәжәғәтнамәлә ҡуҙғатылған мәсьәләләр – бик мөһим»
Рәсәй Президенты Дмитрий Медведевтың Федераль Йыйылышҡа йыллыҡ Мөрәжәғәтнамәһендә ҡуҙғатылған мәсьәләләрҙе Дәүләт Думаһы депутаты Ринат Сәғитов бик мөһим тип атаны.
— Президент күтәргән беренсе шундай мәсьәлә — ғаиләне һәм граждандарыбыҙҙың һаулығын һаҡлау, — тине депутат. – Дмитрий Медведевтың был йүнәлештәге эште өҫтөнлөклө йүнәлештәр иҫәбенә индереүе бик мөһим. Ысынлап та, илдәге демографик хәлгә ҡарағанда, халҡыбыҙҙың һаулығы проблемаһы бик етди иғтибар һәм оператив хәл итеүҙе талап итә.
Мин Дмитрий Медведевтың кисекмәҫтән мәктәптәребеҙҙе яңыртыу буйынса саралар күрергә кәрәклеге тураһындағы фекере менән килешәм. Президенттың торлаҡ проблемаларын хәл итергә ынтылышы оҡшай. Бигерәк тә уның хәрби хеҙмәткәрҙәрҙе торлаҡ менән тәьмин итергә кәрәклеген аңлауы ҡыуандыра. Илдәге бөтә ҡыйынлыҡтарға ҡарамаҫтан, дәүләттең Ватанды һаҡлаусы кешеләр алдында үҙенә алған йөкләмәләрҙе үтәргә тырышыуы мөһим.
Президент туранан-тура Дәүләт Думаһына ҡағылған мәсьәләләрҙе лә күтәрҙе. Былар – закондарға үҙгәрештәр индереү кәрәклеге. Һалымдарҙы кәметеү тураһындағы мәсьәлә лә актуаль.
Мин был Мөрәжәғәтнамәлә Президенттың РФ Хөкүмәте һәм тотош ил алдына ҡуйған бөтә бурыстары үтәлергә тейеш тип иҫәпләйем. Һәм шулай буласағына ышанам да.


text:
Аҡ томбойоҡ
Аҡ томбойоҡ (лат. Nymphaéa) — томбойоҡ һымаҡтар ғаиләһенә ҡараған үҫемлек заты. Күп йыллыҡ үлән, тамырһабаҡлы һыу үҫемлеге.
Йөкмәткеһе
Ҡыҫҡаса мәғлүмәт[үҙгәртергә | вики-тексты үҙгәртергә]
Япрағының оҙонлоғо 10—30 см, дуға һымаҡ һеңерсәле түңәрәк‑эллиптик йәки йөрәксә‑ялпаҡ формала, шыма ситле йәки уймалы, төкһөҙ, йөҙөүсе, сиратлы, оҙон һаплы. Сәскәһе эре, аҡ, ике енесле, актиноморф, яңғыҙ, оҙон сәскә һаплы. Июнь—сентябрҙә сәскә ата. Емеше — еләк һымаҡ, тумалаҡ, июль—октябрҙә өлгөрә.
Таралышы[үҙгәртергә | вики-тексты үҙгәртергә]
Күлдә, быуала, ҡылыла һәм йылға ҡултыҡтарында үҫә, башлыса Башҡортостандың Урал алдында һәм Башҡортостандың Урал аръяғында таралған.
Яҡынса 50 төрө билдәле, ике ярымшарҙың тропик һәм уртаса бүлкәттәрендә таралған. Башҡортостанда пак томбойоҡ үҫә.
Файҙаланылышы[үҙгәртергә | вики-тексты үҙгәртергә]
Составында алкалоидтар, дуплау матдәләре, йөрәк гликозидтары, крахмал, май (орлоҡ), флавоноидтар бар; халыҡ медицинаһында ҡулланыла. Декоратив үҫемлек. Тамырһабағы һәм орлоғо һыуҙа йөҙөүсе ҡоштар, йылға ҡондоҙо, ондатра һ.б.өсөн аҙыҡ булып тора.
Һүрәттәр[үҙгәртергә | вики-тексты үҙгәртергә]
Сығанаҡтар[үҙгәртергә | вики-тексты үҙгәртергә]
Примечания[үҙгәртергә | вики-тексты үҙгәртергә]
Әҙәбиәт[үҙгәртергә | вики-тексты үҙгәртергә]
- Wiersema J. H. Reproductive biology of Nymphaea (Nymphaeaceae) // Ann. Missouri Bot. Gard : ежегодник. — 1988. — № 75. — P. 795—804.
Һылтанмалар[үҙгәртергә | вики-тексты үҙгәртергә]
- Blumen Garten Pflanzen Bilder Botanik — Seerosen (Nympaea)
- Kit Notts, «The first hybrid waterlilies»


text:
Дим районы баш ҡалала тәүгеләрҙән булып Еңеү Байрағын һәм Өфөнөң «Үлемһеҙ полкы» Байрағын ҡабул итте
ӨФӨ, 2014 йыл, 9 декабрь. /«Башинформ» мәғлүмәт агентлығы, Гөлфиә Акулова/.
9 декабрҙә Өфөнөң Дим районы «Орион» балалар һәм үҫмерҙәр ижады һарайында «Еңеү байрағы» эстафетаһы башланыуға арналған тантаналы митинг уҙҙы. Эстафетаны асыуҙа муниципалитет ветерандары, район йәмәғәт ойошмалары, хакимиәттең структур подразделениелары, БР хәрби комиссариатының район бүлеге вәкилдәре, мәктәп уҡыусылары ҡатнашты.
Байраҡты Башҡортостандың баш ҡалаһына «Еңеү байрағын ҡаршылау» федераль социаль-патриотик акция сиктәрендә килтерҙеләр. Ул Еңеү байрағының музейҙа һаҡланған күсермәһе. Өфө илебеҙҙең ун ҡалаһы менән бер рәттән эстафетаны ҡабул итте.
Патриотик эстафетаның башланыу датаһы осраҡлы һайланмаған. 9 декабрь – Ватан Геройҙары Көнө, тап бөгөн Советтар Союзы Геройҙарын, Рәсәй Геройҙарын, Изге Георгий ордены һәм Дан ордены кавалерҙарын хөрмәтләйҙәр. Еңеү байрағы менән бергә ҡалала «Үлемһеҙ полк» маршы башланды.
Баш ҡала хакимиәте башлығы урынбаҫары Сынтимер Баязитов һүҙҙәренсә, Еңеү Байрағын һәм «Үлемһеҙ полк» Байрағын тапшырыу тантаналары Өфөнөң бөтә райондарында уҙа һәм 2015 йылдың 23 февралендә тамамлана.


text:
Башҡортостанда Еңеүҙең 70 йыллығына арналған автоуҙыш башлана
ӨФӨ, 2015 йыл, 14 апрель. /«Башинформ» мәғлүмәт агентлығы, Эльмира Сабирова/.
16 апрелдә Башҡортостанда Бөйөк Ватан һуғышында Еңеүҙең 70 йыллығына арналған республика автоуҙышы башлана.
Акция 19 апрелгә тиклем дауам итә. Ҡатнашыусылар Ҡариҙел — Асҡын — Тәтешле — Балтас маршруты буйынса юлға сыға. Маршрутта үҙгәрештәр булыуы ихтимал, тип хәбәр иттеләр Башҡортостан Йәштәр сәйәсәте һәм спорт министрлығының матбуғат хеҙмәтенән.
Автоуҙыш сиктәрендә һуғыш ветерандары, тыл эшсәндәре, локаль хәрби бәрелештәрҙә ҡатнашыусылар, хәрби-патриотик клубтар һәм берекмәләрҙең курсанттары менән осрашыуҙар ойоштороласаҡ.
Автоуҙыш иртәнге сәғәт 10-да Совет майҙанынан старт ала. Проекттың ойоштороусылары — Башҡортостандың Йәштәр сәйәсәте һәм спорт министрлығы, Башҡортостандың Патриотик тәрбиә биреү һәм хәрби хеҙмәткә әҙерләү үҙәге һәм Волейболсылар клубы.


text:
Башҡортостанда Экология министрлығы ҡалдыҡтар менән эш итеүҙе оптималләштерергә ниәтләй Фото: Олег Яровиков
Башҡортостанда Экология министрлығы ҡалдыҡтар менән эш итеүҙе оптималләштерергә ниәтләй
Башҡортостанда Экология министрлығы ҡалдыҡтар менән эш итеүҙе оптималләштерергә ниәтләй Фото: Олег Яровиков
ӨФӨ, 2015 йыл, 15 декабрь. /«Башинформ» мәғлүмәт агентлығы, Ольга Мортазина/.
Башҡортостанда Тәбиғәттән файҙаланыу һәм экология министрлығы ҡалдыҡтар менән эш итеү схемаһын әҙерләү өсөн башланғыс хаҡы 6 миллион һумдан ашыу тәшкил иткән дәүләт заказын үтәүсе эҙләй. Тендер документацияһында аңлатылыуынса, «Экология һәм тәбиғәт ресурстары» республика программаһы һәм «Етештереү һәм ҡулланыу ҡалдыҡтары тураһында» федераль законға үҙгәрештәр индереү тураһында»ғы 458-се Федераль законға ярашлы коммуналь хеҙмәттәрҙең эшен килтереү проекттың нигеҙе булып тора.
Башҡарыусы тикшеренеү эшен алып барырға һәм төбәк операторының ҡаты коммуналь ҡалдыҡтар менән эш итеү буйынса эш схемаһын төҙөргә мөмкин булған материал тәҡдим итергә тейеш.
Төп маҡсат — экологик йөкләмәне, ҡалдыҡтарҙы кәметеү.


text:
Баш ҡалала социаль йүнәлештәге коммерцияға ҡарамаған ойошмалар өсөн бушлай семинар үткәреләсәк
Социаль йүнәлештәге коммерцияға ҡарамаған, шул иҫәптән хәйриә эшмәкәрлеге менән шөғөлләнгән ойошма етәкселәре һәм белгестәре өсөн бушлай семинар 15 мартта Башҡортостан Республикаһы Хеҙмәт һәм халыҡты социаль яҡлау министрлығында үтәсәк.
— Уның сиктәрендә иҫәп алып барыу, отчет биреү һәм йәмәғәт ойошмаларын теркәү үҙенсәлектәре, шулай уҡ архив эшен алып барыу, средстволар йәлеп итеү буйынса эшмәкәрлек ойоштороу мәсьәләләре тикшереләсәк, — тине БР Хеҙмәт һәм халыҡты социаль яҡлау министрлығының матбуғат хеҙмәте етәксеһе Эльмира Кожаева.
Фекер алышыуҙа Рәсәй Юстиция министрлығының БР буйынса идаралығы, Рәсәй Федераль һалым хеҙмәтенең БР буйынса идаралығы, БР Архив эштәре буйынса идаралыҡ, РФ Пенсия фондының БР буйынса бүлексәһе, йәмәғәт ойошмалары белгестәре ҡатнашасаҡ.
Сара Хәйриә эшмәкәрлеге мәсьәләләре буйынса республика советының эш планына ярашлы ойошторола.
Ҡатнашырға теләүселәр ирекле формала яҙылған заявканы 12 мартҡа тиклем 273-27-88; 272-36-79 телефон/факс йәки agiev.r@bashkortostan.ru электрон почтаһы аша ебәрергә тейеш.


text:
Республикала хоҡуҡи мәғлүмәт порталы асылды
Башҡортостанда хоҡуҡи мәғлүмәт бирелгән www.npa.bashkortostan.ru рәсми интернет-порталы асылды.
Баҫмала республика закондары, Дәүләт Йыйылышы акттары, Башҡортостан Президенты указдары һәм күрһәтмәләре, Хөкүмәт ҡарарҙары һәм күрһәтмәләре, шулай уҡ республика башҡарма власть органдарының норматив хоҡуҡи акттары кеүек мотлаҡ рәүештә баҫылырға тейешле хоҡуҡи документтар урынлаштырыласаҡ.
Хоҡуҡи интернет-ресурс Башҡортостан Президентының 2011 йылдың 21 октябрендәге УП-534 һанлы «Башҡортостан Республикаһының хоҡуҡи акттарын рәсми баҫтырыу тәртибен камиллаштырыу тураһында»ғы Указына ярашлы булдырылды.
Электрон баҫма ярҙамында граждандарға һәм ойошмаларға төбәктең хоҡуҡи документтары менән танышыу еңелерәк буласаҡ.
Башҡортостан Республикаһы Хөкүмәте менән ойошторолған хоҡуҡи мәғлүмәт интернет-порталы ғәмәлдәге хоҡуҡи акттарҙы рәсми баҫтырыу сығанаҡтарына («Ведомости Государственного Собрания — Курултая, Президента и Правительства Республики Башкортостан», «Республика Башкортостан», «Башҡортостан» һәм «Кызыл Таң» гәзиттәре) өҫтәмә итеп булдырылды. Уның функциональ яҡтан тәьмин ителеше Башҡортостан Республикаһының Хөкүмәт Аппаратына йөкмәтелде, тип хәбәр иттеләр Хөкүмәттең матбуғат хеҙмәтенән.


text:
Агидол-2 етештереүсе ҡулайлама сафҡа индерелде
«Стәрлетамаҡ нефтехимия заводы» асыҡ акционерҙар йәмғиәтендә техник яҡтан үҙгәртеп ҡороу үткәрелгәндән һуң сифат буйынса донъялағы иң яҡшы аналогтарға торошло Агидол-2 антиоксидантын етештереүсе ҡулайлама яңынан эшкә ҡушылды. Предприятиеның матбуғат хеҙмәтенән хәбәр итеүҙәренсә, ҡулайлама ҡеүәте – йылына 1500 тонна. Был бар Рәсәй баҙары ихтыяжын ҡәнәғәтләндерергә мөмкинлек бирә.
Агидол-2 изопрен каучуктың, синтетик бутадиен каучуктың (СКД), бутил-каучуктарҙың, АВС-пластиктың асыҡ төҫтәге маркаларын тотороҡло хәлгә килтереү өсөн файҙаланыла. Яңы продукттың мөһим үҙенсәлеге – аҙ миҡдарҙа ҡулланғанда ла ҙур һөҙөмтәлелеге: Агидол-1 антиоксидантын ҡулланғанға ҡарағанда ул 4 тапҡырға кәмерәк күләмдә талап ителә.
Агидол-2 антиоксидантын потенциаль ҡулланыусылар: «Нижнекамскнефтехим» асыҡ акционерҙар йәмғиәте, Воронеж, Ефремов, Тольятти ҡалаларындағы синтетик каучук заводтары.


text:
Фото:
Стәрлетамаҡта яңы бала баҡсаһы асылды
Фото:
Стәрлетамаҡта «Ҡояшлы» исемле яңы бала баҡсаһы асылды. Учреждение 210 урынға иҫәпләнгән, тәүге көндә үк унда 40 сабый барған.
— Был ваҡиғаны микрорайонда йәшәүселәр ҙур түҙемһеҙлек менән көтөп алды, — тип һөйләне бала баҡсаһы мөдире Дилбәр Алкина. – Яңы учреждение белем биреү генә түгел, физкультура-сәләмәтләндереү йүнәлешендә лә эшләй. Бында психолог, өҫтәмә белем биреү бүлмәләре, компьютер класы бар.
Ҡала хакимиәтенән хәбәр итеүҙәренсә, бала баҡсаһы «Промгражданпроект» институтының проекты буйынса төҙөлгән, генераль подрядсыһы — «Стерлитамакстрой», заказсыһы – Башҡортостандың Капиталь төҙөлөш идаралығы. Төҙөлөш республика бюджетынан финансланған, ҡорамалдар федераль һәм урындағы бюджеттарҙан бүленгән средстволарға һатып алынған.


text:
Рәсәйҙең иң яҡшы гармунсыһы өфөләрҙе «Ватан» этник паркына бушлай концертҡа саҡыра Фото: Олег Яровиков
Рәсәйҙең иң яҡшы гармунсыһы өфөләрҙе «Ватан» этник паркына бушлай концертҡа саҡыра
Рәсәйҙең иң яҡшы гармунсыһы өфөләрҙе «Ватан» этник паркына бушлай концертҡа саҡыра Фото: Олег Яровиков
ӨФӨ, 2015 йыл, 5 август. /«Башинформ» мәғлүмәт агентлығы, Эльмира Сабирова/.
Рәсәйҙең иң яҡшы гармунсыһы Хәйҙәр Яҡшыбаев өфөләрҙе һәм баш ҡала ҡунаҡтарын «Ватан» этник паркына бушлай концертҡа саҡыра. Ике рәтле гармунда төрлө көйҙәрҙе оҫта башҡарыусы билдәле музыканттың, Новосибирскиҙа Геннадий Заволокин исемендәге I Халыҡ-ара гармунсылар конкурсында Алтын кубок һәм Рәсәйҙең иң яҡшы гармунсыһы исемен яулаған еңеүсенең концерты кесаҙна, 6 августа, була.
Хәйҙәр Яҡшыбаев роялдәрҙе, пианиноларҙы көйләй, шулай уҡ баяндарҙы, гармундарҙы, аккордеондарҙы реставрациялай. Күңеленә яҡын тағы бер шөғөлө бар уның — ҡиммәтле гармун өлгөләренең коллекцияһын йыя. Коллекцияһындағы иң ҡиммәтле экспонатҡа — олатаһынан ҡалған инглиз гармунына 200 йылдан ашыу.
Концерт киске сәғәт 7-лә башлана, инеү ирекле, тип хәбәр иттеләр Өфө хакимиәтенең матбуғат хеҙмәтендә.


text:
Республика Президенты БР Йәмәғәт палатаһы ағзалары менән осраштыФото: Олег Яровиков
Республика Президенты БР Йәмәғәт палатаһы ағзалары менән осрашты
Республика Президенты БР Йәмәғәт палатаһы ағзалары менән осраштыФото: Олег Яровиков
Башҡортостан Президенты Рөстәм Хәмитов БР өсөнсө саҡырылыш Йәмәғәт палатаһы ағзалары менән осрашты. Сарала БР Президенты Хакимиәте етәксеһе Владимир Балабанов, БР Йәмәғәт палатаһы рәйесе Рәмил Бигнов, Палата аппараты етәксеһе Илдар Бикбаев ҡатнашты.
Башҡортостан Президенты Палата ағзаларын яңы составта эшләй башлауҙары менән ҡотланы.
— Палатаның яңы составы формалашыуы менән ҡотлайым, — тине Рөстәм Хәмитов. – Беҙҙең өсөн был айырыуса әһәмиәткә эйә – беҙгә Йәмәғәт палатаһының тағы ла йылдамыраҡ, замансараҡ эшләүе, йәмғиәт мәнфәғәттәренә йүнәлтелгән булыуы кәрәк. Беҙ, республика власы, эшегеҙ уңышлы булһын өсөн тырышасаҡбыҙ.
Республика етәксеһе билдәләүенсә, йәмәғәтселек республика тормошонда әүҙемерәк ҡатнаша алһын өсөн палата эшмәкәрлегенә дөрөҫ йүнәлеш биреү мөһим.
— Йәмәғәтселектең идара итеүгә йәлеп ителгән булыуы мөһим, — тине Рөстәм Хәмитов. – Йәмәғәт палатаһы – төрлө структура етәкселәре конгломераты ғына түгел, ул, тәү сиратта, йәмғиәттә булған идеяларҙың күп төрлөлөгө. Бөгөн йәмғиәттәге белемгә, профессионализмға баҫым яһау мөһим. Ошо йәһәттән «краудсорсинг» төшөнсәһе популяр булып китте. Донъя үҙгәрҙе, һәм бөгөн, 2013 йылда, 10 йыл элек эш иткән һәм фекер йөрөткән кеүек йәшәргә ярамай. Ижтимағи процестар һәм йәмәғәт фекеренең формалашыуы башҡаса бара. Палата киҫкен мәсьәләләрҙе тикшерергә, ҡайһы бер осраҡтарҙа компромистар таба белергә тейеш.
— Йәмәғәт палатаһын ниндәй итеп күрергә теләйбеҙ – был хаҡта әйтеүе ауыр. Әммә шуныһы аныҡ билдәле: яңырыу, яңы алымдар, халыҡ менән эшләүҙең яңы формалары кәрәк, — тип белдерҙе республика башлығы. – Был йәһәттән интернет-берләшмә йәмәғәт ойошмалары, республика һәм ил өсөн партнер булып тора. Интернет үҙ мөхитен, ҙур көскә эйә булған структураларын булдыра. Беҙ был хаҡта иҫләргә һәм, әлбиттә, үҙ эшебеҙҙә ҡулланырға тейешбеҙ. Шуға күрә яңы эш итеү варианттарын эҙләргә тейешбеҙ.
Рөстәм Хәмитов билдәләүенсә, республика, Рәсәйҙең башҡа төбәктәре кеүек үк, ҙур пландар менән йәшәй. Был беҙҙең конкурентлыҡ шарттарында булыуыбыҙ хаҡында һөйләй. Һәм бында йәмғиәттең ярҙамы айырыуса мөһим.
— Был көрәштә иң көслө һәм ойошҡан төбәктәр еңәсәк. Беҙгә даими һәм күп эшләргә кәрәк. Йәмәғәт палатаһы республиканы үҫтереү юлдарын, яңы алымдар эҙләү йәһәтенән ярҙам итә алыр ине. Һеҙҙең ярҙамға өмөт итәм.
БР Йәмәғәт палатаһы рәйесе Рәмил Бигнов Президентҡа күҙгә-күҙ ҡарашып аралашыу мөмкинлеге биргәне өсөн рәхмәт әйтте.
— Ысынлап та, заман талаптары эште башҡаса алып барырға мәжбүр итә: яңы шарттарҙа йәмғиәт менән идара итеү механизмдары ла башҡаса. Йәмәғәт палатаһы ҙур мөмкинлектәргә эйә, тип уйлайым. Өсөнсө саҡырылышҡа һайланған кешеләрҙең эш тәжрибәһе ҙур. Уларҙың барыһы ла йәмғиәт именлеге өсөн эшләргә теләй.
Аралашыу барышында бер нисә тәҡдим әйтеп ишеттерелде. Палата ағзалары ҡайһы бер көнүҙәк мәсьәләләр буйынса Президенттың фекерен белеште.


text:
Башҡортостан эшҡыуарҙары Рәсәйҙә бәләкәй эшҡыуарлыҡты үҫтереү буйынса тәҡдимдәр индерә ала
ӨФӨ, 2015 йыл, 13 ғинуар. /«Башинформ» мәғлүмәт агентлығы, Артур Басиров/.
Башҡортостан эшҡыуарҙары эшҡыуарлыҡты үҫтереү мәсьәләләре буйынса Рәсәй Федерацияһы Дәүләт советының эшсе төркөмөнөң доклад проектын әҙерләүҙә ҡатнашыу өсөн саҡырыла. Эшсе төркөмдө Тула өлкәһе губернаторы Владимир Груздев етәкләй.
Документ «Рәсәй Федерацияһында бәләкәй һәм урта эшҡыуарлыҡты үҫтереү буйынса саралар тураһында» мәсьәләһе буйынса Дәүләт советы ултырышында ҡараласаҡ. Ултырыш 2015 йылдың беренсе яртыһында уҙасаҡ.
— Илдең теләһә ҡайһы төбәгендә йәшәгән эшҡыуар Рәсәй Федерацияһында эшҡыуарлыҡты үҫтереү буйынса үҙ тәҡдимен индереү мөмкинлегенә эйә булырға тейеш, — тип билдәләне Дәүләт советының эшсе төркөмө секретары, Тула өлкәһендә Эшҡыуарҙар хоҡуҡтарын яҡлау буйынса вәкил Андрей Спиридонов.
Тәҡдимдәр «Асыҡ төбәк 71» порталының махсус бүлегендә ҡабул ителә.


text:
Фото:
Раил Сарбаев: «Торлаҡ-коммуналь хеҙмәткә ни өсөн түләгәнебеҙҙе белергә тейешбеҙ»
Фото:
Торлаҡ-коммуналь хеҙмәт өлкәһендә тариф сәйәсәте асыҡ һәм барыбыҙға ла аңлайышлы булырға тейеш. Был турала 1 мартта үткән оператив кәңәшмәлә Башҡортостан Республикаһы Хөкүмәте Премьер-министры Раил Сарбаев белдерҙе.
Торлаҡ-коммуналь хужалыҡ тарифтары мәсьәләһе — халыҡ өсөн көнүҙәклеген юғалтмаған темаларҙың береһе. Премьерҙың билдәләүенсә, мониторинг үткәреү һәм бар түләүҙәр буйынса объектив йыйылма бит тултырыу өсөн махсус эш төркөмө төҙөү мөһим.
— Асыҡлағыҙ әле, — тип ул Торлаҡ-коммуналь хужалыҡ министры Ғеман Әсәҙуллинға мөрәжәғәт итте, — теге йәки был хеҙмәттәргә нигеҙләнмәгән хаҡ күтәреүҙәр юҡмы, идара итеүсе компаниялар менән мотлаҡ булмаған хеҙмәттәр күрһәтеү тураһында ҡарарҙар ҡабул ителмәйме? Халыҡ нимә өсөн түләгәнен белергә тейеш. Һәм күрһәтелгән хеҙмәттәренең сифаты хаҡына торошломо икән?
Премьер лифт менән ҡулланыуға айырым иғтибар итте – лифт талап ителмәгән 1-2 ҡатта йәшәүселәрҙең лифт өсөн түләүҙәре логикаға тап килеү-килмәүенә яуап бирергә ҡушты.
БР Торлаҡ-коммуналь хужалығы министрлығына ҡыҫҡа арала анализ үткәреү йөкмәтелде.


text:
Рөстәм Хәмитов менән «Газпром» асыҡ акционерҙар йәмғиәте идараһы рәйесе Алексей Миллерҙың эшлекле осрашыуы үттеФото: «Газпром» асыҡ акционерҙар йәмғиәтенең матбуғат хеҙмәте
Рөстәм Хәмитов менән «Газпром» асыҡ акционерҙар йәмғиәте идараһы рәйесе Алексей Миллерҙың эшлекле осрашыуы үтте
Рөстәм Хәмитов менән «Газпром» асыҡ акционерҙар йәмғиәте идараһы рәйесе Алексей Миллерҙың эшлекле осрашыуы үттеФото: «Газпром» асыҡ акционерҙар йәмғиәтенең матбуғат хеҙмәте
ӨФӨ, 2015 йыл, 29 ғинуар. /«Башинформ» мәғлүмәт агентлығы, Илья Спиридонов/.
28 ғинуарҙа «Газпром» асыҡ акционерҙар йәмғиәтенең үҙәк офисында Башҡортостан Башлығы Рөстәм Хәмитов менән компания идараһы рәйесе Алексей Миллерҙың эшлекле осрашыуы үтте, тип хәбәр иттеләр төбәк етәксеһенең матбуғат хеҙмәтенән.
Яҡтар Хеҙмәттәшлек тураһында килешеүҙе тормошҡа ашырыу барышын тикшерҙе. Шулай уҡ республикала газ үткәреү хаҡында ла һүҙ барҙы. 2006-2014 йылдарҙа «Газпром» ошо маҡсатҡа 3,2 миллиард һум аҡса бүлгән. Был аҡсаларға, атап әйткәндә, 18 ҡасаба араһында 366 километр оҙонлоғонда газ үткәргес һалынған. Һөҙөмтәлә республикала газ үткәреү кимәле 87,3 процентҡа артҡан. 2015 йылда «Газпром» туғыҙ газ үткәргес һалыуға һәм тағы ла дүртәүҙе төҙөү өсөн проект-смета документтарын әҙерләүгә 300 миллион һум йүнәлтергә ниәтләй.
Башҡортостанда газ-мотор яғыулығы баҙары үҫеше дауам итә. Хәҙерге көндә компания газ тултырыу һәләтенә эйә булған 11 компрессор станцияларының икеһен реконструкциялай, Өфөлә шундай уҡ станция төҙөү буйынса проект-эҙләнеү эштәре алып бара.
Осрашыуҙа «Газпром» Башҡортостандың спорт инфраструктураһын үҫтереүҙә әүҙем ҡатнаша тип билдәләнде.
Иҫегеҙгә төшөрәбеҙ, Башҡортостан Республикаһы һәм «Газпром» асыҡ акционерҙар йәмғиәте араһында хеҙмәттәшлек тураһында һәм тәбиғи газды мотор яғыулығы сифатында файҙаланыуҙы киңәйтеү, шулай уҡ газ үткәреү хаҡында килешеүҙәр төҙөлгән. Бынан тыш, 2014 йылда яҡтар тарафынан Башҡортостан Республикаһы ойошмаларының юғары технологиялы продукцияһын файҙаланыуҙы киңәйтеү буйынса проекттың Юл картаһына ҡул ҡуйылған. Башҡортостанда «Газпром – балаларға!» программаһы сиктәрендә 16 күп функциялы спорт майҙансыҡтары һәм Өфөлә олимпия резервындағы балалар һәм үҫмерҙәр спорт мәктәбе төҙөлгән.


text:
Республикала продукцияның сифаты өлкәһендә иң яҡшы ойошмалар президент премияларын аласаҡ
Рөстәм Хәмитов 2013 йыл өсөн продукцияның (тауарҙың, хеҙмәттең) сифаты өлкәһендә Башҡортостан Президенты премияларын биреү тураһында указға ҡул ҡуйҙы.
Премия эмблемаһы менән кубоктарҙы һәм дипломдарҙы беренсе урын өсөн БР Нефть-химия эшкәртеү институты, Нефтемака автомобилдәр заводы, Ҡыуатов исемендәге Республика клиник дауаханаһы; икенсе урын өсөн – «Красноусольск» шифаханаһы, «Благовещен тимер-бетон» предприятиеһы, «ОЗНА» компанияһы; өсөнсө урын өсөн – Техник инвентаризация бюроһы, Ишембай нефть колледжы, Башҡорт медицина колледжы һәм Өфө ҡалаһының 49-сы поликлиникаһы аласаҡ, тип хәбәр итә БР рәсми хоҡуҡи мәғлүмәт порталы.


text:
Мәләүез районында яңы иген таҙартыу комплексы сафҡа индерелде
10 июлдә Мәләүез районында Салауат исемендәге колхоз ауыл хужалығы етештереү кооперативында Рөстәм Хәмитов «Баҫыу көнө» семинар-кәңәшмә ҡатнашыусылары менән бергә киптергесе булған яңы иген таҙартыу комплексын сафҡа индереүҙә ҡатнашты. Ул өс ай эсендә төҙөлгән, капитал һалыуҙар 11,4 миллион һум тәшкил иткән. Өҫтәүенә был сығымдарҙың (4,2 миллион һум) 36 проценты республика бюджетынан субсидия рәшеүендә тәьмин ителгән, хужалыҡ үҙе 7,2 миллион һум өҫтәгән, тип хәбәр иттеләр төбәк башлығының матбуғат хеҙмәтендә.
«Бындай агрегаттарға сиратҡа яҙылырға кәрәк, — тине Рөстәм Хәмитов. — Һәр эре хужалыҡта бындай агрегаттың булыуы зарур. Ә районда – тиҫтәләгәндән. Был агроетештереүгә бөтөнләй яңы алым».


text:
Башҡортостан умартасылары бөтә Рәсәй конкурсын үткәрергә әҙер
Башҡортостан умартасылары республикала бөтә Рәсәй умартасылар конкурсын үткәреү инициативаһы менән сығыш яһаны. Башҡортостан умартасылыҡ һәм апитерапия буйынса ғилми-тикшеренеү үҙәге төбәк һәм Рәсәйҙең аграр ведомстволары адресына тейешле мөрәжәғәт әҙерләй. «Был конкурс мотлаҡ Башҡортостанда үтергә тейеш», — тип иҫәпләй Башҡортостан умартасылыҡ һәм апитерапия буйынса ғилми-тикшеренеү үҙәге директоры Әмир Ишемғолов.
Дөйөм алғанда тармаҡ өсөн үткән йыл уңышлы булған. Статистика мәғлүмәттәренә ярашлы, республика аграрийҙары 5300 килограмдан ашыу тауар балы алған. Шуларҙың 95 проценты — сәскәләрҙән йыйылған бал. Йүкә балы умартасылар продукцияһының 5 процентын тәшкил иткән.
Башҡортостан бренды булған продукция күләмдәренең артыуына дәүләт ярҙамы саралары булышлыҡ иткән. «Былтыр республика умартасылығы тарихында тәүге тапҡыр умартасылар үҫешкә субсидиялар алды», — тип билдәләне Әмир Ишемғолов. — Был федераль һәм республика бюджеттарынан килгән 24 млн һумдан ашыу сумма». Маҡсатлы средстволар ауыл хужалығы тауарҙары етештереүселәргә ярҙамға киткән. Һөҙөмтәлә Башҡортостандың дүрт меңгә яҡын умартасыһы һәр күсте аҫрауға 620-шәр һум аҡса алған.
Быйыл төбәктә умартасылыҡты үҫтереүгә тағы ла ҙурыраҡ сумма – 35 млн һум самаһы йүнәлтеләсәк. Умартасылыҡҡа дәүләт ярҙамы Рәсәй Ауыл хужалығы министрлығы менән Башҡортостан Хөкүмәте араһындағы килешеү нигеҙендә тормошҡа ашырыла. Программа өс йылға иҫәпләнгән. Ул тармаҡ булараҡ умартасылыҡты үҫтереүгә мөмкинлек биреүҙән тыш, фермерҙарға һәм шәхси ярҙамсы хужалыҡ башлыҡтарына ла ярҙам итәсәк.


text:
Рөстәм Хәмитов Өфөнөң «Нефтсе» стадионын төҙөкләндереү барышын тикшерҙе Фото: Андрей Старостин
Рөстәм Хәмитов Өфөнөң «Нефтсе» стадионын төҙөкләндереү барышын тикшерҙе
Рөстәм Хәмитов Өфөнөң «Нефтсе» стадионын төҙөкләндереү барышын тикшерҙе Фото: Андрей Старостин
ӨФӨ, 2015 йыл, 26 май. /«Башинформ» мәғлүмәт агентлығы, Илья Спиридонов/.
25 майҙа Өфөлә Башҡортостан Башлығы Рөстәм Хәмитов «Нефтсе» стадионын төҙөкләндереү барышын тикшерҙе.
Яңы спорт үҙәгендә төп һәм запас майҙандар, дүрт күнекмәләр майҙансығы, 15 мең урынлыҡ тамашасылар трибунаһы, фитнес үҙәге, еңел атлетика менән шөғөлләнеү өсөн залдар һәм административ-көнкүреш корпусы буласаҡ.
Стадионды реконструкциялау 2012 йылда башланған. Проекттың хаҡы 770 миллион һум тәшкил иткән. Хәҙерге көндә объектта биләмәне төҙөкләндереү һәм биналарҙы биҙәү эштәре тамамлана.
Рөстәм Хәмитов уйынсыларҙың кейем алмаштырыу бүлмәләрен, матбуғат үҙәген, тамашасылар трибунаһын ҡараны, төҙөлөш эштәренең сифаты тейешле кимәлдә түгеллеген билдәләне.
– Бының өсөн әллә күпме аҡса бүленгән. Эшләгәс, 50 йылға етерлек итеп эшләргә кәрәк, – тине Рөстәм Хәмитов.
Башҡортостан Башлығы проектлаусыларҙы йәлеп итеп, ҡыҫҡа ваҡыт эсендә асыҡланған етешһеҙлектәрҙе бөтөрөргә ҡушты. Атап әйткәндә, төбәк етәксеһе тамашасылар трибунаһы аҫтындағы урындың йыйыштырыу өсөн уңайһыҙ булыуын билдәләне.
– Бында һәр ваҡыт таҙалыҡ һәм тәртип булырға тейеш, – тип һыҙыҡ өҫтөнә алды Рөстәм Хәмитов.
2014/2015 йылдар миҙгелендә Өфө футболсылары Пермдә, Саранскиҙа һәм Санкт-Петербургта уйындар уҙғара. Яңы майҙандағы тәүге матчын «Өфө» футбол клубы быйыл август айында уҙғарырға ниәтләнә.


text:
«Өфө» халыҡ-ара аэропортының генераль директоры итеп Александр Андреев тәғәйенләнде
«Өфө» халыҡ-ара аэропорты» асыҡ акционерҙар йәмғиәтенең генераль директоры итеп Александр Андреев тәғәйенләнде. Бығаса ул генераль директорҙың беренсе урынбаҫары вазифаһын биләй ине. Тейешле ҡарар көн элгәре йәмғиәттең директорҙар советы менән ҡабул ителде, тиелә компанияның рәсми мәғлүмәтендә.
Коллективты яңы етәксе менән БР Хөкүмәте Премьер-министрының беренсе урынбаҫары Рәүф Ноғоманов таныштырҙы. Вице-премьер халыҡ-ара аэропортының эшмәкәрлегенә ыңғай баһа бирҙе һәм Александр Андреев етәкселеге аҫтында предприятиеның артабанғы үҫешенә ышаныс белдерҙе.
«Башинформ» агентлығына аэропорттан хәбәр итеүҙәренсә, компанияның элекке етәксеһе Иван Тихонов «Өфө» халыҡ-ара аэропорты генераль директорының беренсе урынбаҫары вазифаһын биләйәсәк.


text:
2015 йылдың 1 ғинуарынан Рәсәйҙә минималь эш хаҡы күләме 5965 һум тәшкил итәсәк
ӨФӨ, 2014 йыл, 3 декабрь. /«Башинформ» мәғлүмәт агентлығы, Ғәлиә Нәбиева/.
2015 йылдың 1 ғинуарынан Рәсәйҙә минималь эш хаҡы айына 5965 һум күләмендә билдәләнгән. Рәсәй Президенты Владимир Путин «Минималь эш хаҡы күләме хаҡында»ғы закон статьяһына үҙгәрештәр индереү тураһында»ғы Федераль законға ҡул ҡуйған.
Минималь эш хаҡы күләме 411 һумға күтәрелә, арттырыу быйылғы инфляцияның ысын кимәлен иҫәпкә алған.
Башҡортостанда минималь эш хаҡы 5500-ҙән 6900 һумға тиклем артты. Төбәктә минималь эш хаҡын күтәреү тураһындағы килешеүгә Рөстәм Хәмитов 2014 йылдың 1 сентябрендә БР Эш биреүселәр союзы, БР Сауҙа-сәнәғәт палатаһы һәм БР Профсоюздар федерацияһы вәкилдәре ҡатнашлығында Социаль-хеҙмәт мөнәсәбәттәрен көйләү буйынса өс яҡлы республика комиссияһы ултырышында ҡул ҡуйҙы.


text:
Йәмғиәтте үҫтереүҙә йәштәр әһәмиәте
Өфөлә «Берҙәм Рәсәй» партияһының Башҡортостан төбәк бүлексәһенең сәйәси клубы ултырышы үтте. Ул хәҙерге Рәсәй йәмғиәтенең инновацион үҫешендә йәштәрҙең роле темаһына арналды.
Бының өсөн сығыш яһаусылар билдәләүенсә, студенттар һәм йәш ғалимдар өсөн бәләкәй иннвацион предприятиелар ойоштороу буйынса махсус уҡыуҙар һәм эш асыуға ярҙам итеү өсөн махсус фонд ойоштороу, дәүләттең, фәндең, эшҡыарҙарҙың һәм тауар етештереүселәрҙән тороусы һәм уларҙың эшмәкәрлеген көйләүсе айырым орган ойошторорға кәрәк. Фирҡә ағзаһы Раил Әсәҙуллин был мәсьәләгә күҙ йоммаҫҡа, етди һөйләшеүгә саҡыра.


text:
Күмертауҙан «Контраст» бейеү ансамбле Сочиҙа Олимпиаданың мәҙәни программаһында ҡатнашҡаны өсөн наградланды
Күмертауҙан «Контраст» халыҡ бейеү ансамбле, Рәсәйҙең һәм сит илдәрҙең ижади коллективтары араһында асыҡ конкурстың етди һайлап алыу турын үтеп, Сочиҙа 2014 йылда XXII ҡышҡы Олимпия уйындарының мәҙәни программаһында ҡатнашты.
Улар 15 февралдән алып 20-нә тиклем Олимпиаданың төп дүрт майҙансыҡтары: «Лазарев», «Адлер», «Диңгеҙ порты» һәм «Дагомыс»та сығыш яһаны.
Башҡортостандың ансамбле репертуарында – тамашасыларҙың һөйөүен яулаған бейеүҙәр: «Гөлнәзирә» һәм «Ҡурай моңо», «Ҡала сюитаһы», «Уйын» чечен бейеүе, шулай уҡ «Казак ҡасаҡтары», «Карусель», «Урыҫ үреүҙәре», «Виртуоздар» һәм «Себер биҙәктәре».
Концерттарҙан буш ваҡытта йәш артистар Олимпия паркын ҡараған, Ҡыҙыл аҡланда булған, унда улар күп яҡшы тәьҫораттар алған һәм XXII Олимпия уйындары тарихы һәм ҡатнашыусылары менән яҡынданыраҡ танышҡан.
Сығыштар йомғағында «Контраст» халыҡ бейеү ансамбле мәҙәни программала ҡатнашҡаны өсөн, «Сочи 2014» Ойоштороу комитеты» автономиялы коммерцияһы булмаған ойошма Президенты ҡул ҡуйған, диплом менән наградланы.


text:
Фото:
Өфөнөң «Мираҫ» йыр һәм бейеү ансамбле Мәскәүҙә берҙән-бер концерт ҡуйҙы
Фото:
ӨФӨ, 2014 йыл, 24 сентябрь. /«Башинформ» мәғлүмәт агентлығы, Ләйлә Аралбаева/.
Мәскәүҙә «Мираҫ» фольклор йыр һәм бейеү ансамбленең берҙән-бер концерты уҙҙы. Данлыҡлы Өфө коллективы П.И.Чайковский исемендәге Концерт залында сығыш яһаны. Ике сәғәтлек программа төрлө халыҡтарҙың вокал һәм бейеү композициялары менән бай булды. «Ватаным минең» 1812 йылдағы Ватан һуғышының 200 йыллығына постановка тамашасыларға ныҡ тәьҫир итте.
— Концерт уңышлы уҙҙы. Мең ярымлыҡ зал беҙҙе ҡайнар ҡаршылап, алҡыштарға күмеп ҡабул итте. Концерт башында сәләмләү телмәре менән тамашасыларға РФ Президенты ҡарамағындағы Башҡортостан Республикаһының Тулы хоҡуҡлы вәкиле Артур Шәйнуров сығыш яһаны, концертта Өфө хакимиәте башлығы урынбаҫары Сынтимер Баязитов, ҡала хакимиәтенең мәҙәниәт һәм сәнғәт буйынса идаралыҡ начальнигы Исламетдин Мәмбәтов булды. Ә үҙебеҙҙең яңы концерт миҙгелен Өфөлә 24 октябрҙә асасаҡбыҙ, — тип һөйләне «Мираҫ» ансамбле матбуғат секретары Марина Луговая.
2014 йылдың июненән «Мираҫ»ты халыҡ-ара конкурстар һәм ҡала йәмәғәт премиялары лауреаты Айнур Искәндәров етәкләй. Яйға һалынған командала художество етәксеһе – БР атҡаҙанған сәнғәт эшмәкәре Нәфирә Иҡсанова, музыка етәксеһе – БР атҡаҙанған мәҙәниәт хеҙмәткәре Сергей Гориченский, РФ һәм БР атҡаҙанған сәнғәт эшмәкәре, БР халыҡ артисы Эльвира Ғәйфуллина, балетмейстер – БР атҡаҙанған артисы Әлфиә Тимерғәзиева эшләй. Ансамбль артистары араһында – халыҡ-ара, бөтә Рәсәй һәм республика конкурстары лауреаттары, уларҙың күбеһе маҡтаулы исемдәргә һәм наградаларға эйә.
Иҫегеҙгә төшөрәбеҙ, Мәҙәниәт йылы Башҡортостан менән Мәскәүҙең мәҙәни эшмәкәрлеге өлкәһендә ваҡиғаларға бай. Республика делегацияһы Мәскәүҙә Мәҙәниәт йылын асыуҙа ҡатнашты, февралдә ошо уҡ П.И.Чайковский исемендәге залда Фәйзи Ғәскәров исемендәге Дәүләт академия халыҡ бейеүҙәре ансамбле сығыш яһаны. Ижади коллективтар һәм алдынғы солистар 2014 йылда Мәскәү һабантуйында үҙҙәренең иң яҡшы номерҙарын башҡарҙы. Октябрҙә баш ҡаланың «Сатирикон» театрында Мәжит Ғафури исемендәге Башҡорт академия драма театрының гастролдәре үтәсәк.


text:
Баш ҡалала һынлы сәнғәт һәм сценография күргәҙмәһе асылды
Өфөнөң «Урал» галереяһында рәссам-сценограф Нурия Ғәбиҙуллинаның «Һынлы сәнғәт һәм сценография» исемле күргәҙмәһе асылды. Экспозицияла Өфөнөң алдынғы театрҙары өсөн әҙерләнгән декорация өлгөләре, шулай уҡ ҡала пейзаждары тәҡдим ителә.
Сценография сәнғәте серҙәренә рәссам Өфө сәнғәт училищеһында төшөнә башлай, бынан һуң ул Сәнғәт академияһында белем алыуын дауам итә. «Нур» дәүләт театрында йәш ҡыҙға ҡайһы бер спектаклдәр өсөн костюмдар әҙерләүҙе ышанып тапшыралар. Бер аҙҙан ул Мәскәүгә «Ленком» дәүләт театрының баш рәссамы Олег Шейнцисҡа стажировка үтергә бара. Бер йылдан һуң Өфөгә кире әйләнеп ҡайтҡас, «Нур» театры менән хеҙмәттәшлек итеүен дауам итә.
— Мин әкиәттәр өсөн декорациялар өҫтөндә эшләргә яратам, — тине Нурия Ғәбиҙуллина. – Уйҙарыңдың сәхнәлә кәүҙәләндерелеүен күҙәтеү һәр саҡ ҡыҙыҡ, шуға күрә театр минең өсөн иң яратҡан эшем булып ҡаласаҡ.
Күргәҙмә 21 февралгә тиклем эшләйәсәк.


text:
Йыл башынан алып мәшғүллек хеҙмәте ярҙамында 16,5 мең эшһеҙ өфөлө эшкә урынлашты
2013 йыл башынан алып мәшғүллек хеҙмәте ярҙамында 16,5 меңдән ашыу эшһеҙ өфөлө эшкә урынлашҡан. 1,8 меңдән күберәк кеше хеҙмәт баҙарында кәрәкле профессияларға бушлай уҡырға һәм яңынан уҡырға ебәрелгән.
«Башинформ» агентлығына хәбәр итеүҙәренсә, Өфө Мәшғүллек үҙәге – йәштәр хеҙмәте биржаһында, йыл башынан алып 12,5 мең самаһы өфөлө эшһеҙ статусы алған. Ошо уҡ осорҙа 13,7 меңдән ашыу эшһеҙ иҫәптән төшкән.
Әлеге ваҡытта баш ҡалала эшһеҙлек кимәле 1,11 процент тәшкил итә.
Баш ҡаланың мәшғүллек хеҙмәтендә бөтәһе 6,7 меңдән күберәк кеше иҫәптә тора.
Шул уҡ ваҡытта ҡала вакансиялар банкында хәҙер 13 мең тирәһе эш урыны бар, уға 6,2 меңдән ашыу рәсми теркәлгән эшһеҙ дәғүә итә. Көсөргәнешлек коэффициенты йәғни эшһеҙҙәрҙең вакансиялар һанына нисбәте Өфөлә 0,52-гә тиң.


text:
Өфөлә 2012 йылғы йәйге биатлон буйынса донъя чемпионатында Рәсәй йыйылма командаһы еңеү яуланы
Өфөлә 2012 йылғы йәйге биатлон буйынса донъя чемпионаты тамамланды. Рәсәй йыйылма командаһы барлыҡ миҙалдарҙың өстән ике өлөшөн яулап, еңеүгә өлгәште.
Шулай итеп, беренсе урында – Рәсәй йыйылма командаһы (туғыҙ «алтын», биш «көмөш» һәм алты «бронза»), икенсе урында – Украина командаһы (бер «алтын», дүрт «көмөш» һәм ике «бронза»), өсөнсө урында – Чехия йыйылма командаһы (бер «көмөш» һәм ике «бронза»).
Рәсәй юниоркаһы Ольга Подчуфарова (Мәскәү ҡалаһы) өс «алтын» яулап, абсолют чемпион булды. Рәсәйҙең ҡатын-ҡыҙҙар йыйылма командаһы спортсыһы Ольга Зайцева ике алтын награда яуланы. Уның ҡатын-ҡыҙҙар араһында спринт буйынса ярыштарҙа еңеү яулауына Башҡортостан Президенты Рөстәм Хәмитов та шаһит булды.
Алексей Волков ике алтын һәм бер көмөш миҙал яулап, ер-егеттәр араһында лидер булды.
Башҡортостан вәкилдәре түбәндәге күрһәткестәргә эйә булды: Максим Чудов – спринт буйынса алтын һәм персьют буйынса көмөш наградалар, Ольга Вилухина – спринт буйынса бронза миҙал.


text:
Башҡортостан предприятиелары MOSCOW HALAL EXPO 2012 күргәҙмәһендә ҡатнашасаҡ
Башҡортостандың бер нисә предприятиеһы 7-10 июндә Бөтә Рәсәй күргәҙмә үҙәгендә үтәсәк «MOSCOW HALAL EXPO 2012» III халыҡ-ара күргәҙмәһендә ҡатнашырға ниәтләй.
«Башинформ» агентлығына БР мосолмандары Диниә назараты ҡарамағындағы «Хәләл» стандарты буйынса комитет етәксеһе Тимур Шәңгәрәевтең хәбәр итеүенсә, 2011 йылда был күргәҙмәлә беҙҙең төбәктән 15-ләгән предприятие ҡатнашҡан.
— Башҡортостандан ҡатнашҡандарҙың теүәл иҫәбен әйтеүе ҡыйын, — тине ул. – Әлегә барыһы ла заявка биреүҙәре тураһында хәбәр итмәне. Шулай ҙа быйыл ҡатнашасаҡ предприятиелар былтырғынан аҙ булмаҫ, тип уйлайым.
«MOSCOW HALAL EXPO 2012» күргәҙмәһе хәләл продукция етештереү һәм таратыуға, хәләл хеҙмәттәр күрһәтеүгә иғтибар йәлеп итеү, шәриғәт ҡанундарына яуап биргән продукция баҙарын киңәйтеү, ислам бизнесы һәм финанстарын үҫтереү, бизнес һәм производствола әхлаҡ принциптарын үҫтереү, тәжрибә уртаҡлашыу, Рәсәй һәм мосолман илдәре араһындағы эшлекле мөнәсәбәттәрҙе нығытыу һәм ислам мәҙәниәте майҙансығын булдырыу маҡсатында ойошторола.
Рәсәй төбәктәренән, БДБ илдәренән, сит илдәрҙән (Иран, Төркиә, Бөйөк Британия, Пакистан, Сауд Ғәрәбстаны, Малайзия, Индонезия) хәләл-индустрияла эшләгән 150-нән ашыу компания күргәҙмәлә ҡатнашыуға йәлеп итәләсәк.
Күргәҙмә сиктәрендә төрлө бизнес-форумдар һәм конференциялар, инвестиция проекттарының презентациялары, Ислам бизнес-клубының йыйылышы, милли аш-һыу, яулыҡ бәйләү, шамаилдар төшөрөү һәм башҡалар буйынса оҫталыҡ дәрестәре, ислам модаһын күрһәтеү, конкурстар, семинарҙар үтәсәк.


text:
Австрияның PALFINGER концерны Ишембайҙа кран-манипуляторҙар эшләй башлайФото: концерндың матбуғат хеҙмәте
Австрияның PALFINGER концерны Ишембайҙа кран-манипуляторҙар эшләй башлай
Австрияның PALFINGER концерны Ишембайҙа кран-манипуляторҙар эшләй башлайФото: концерндың матбуғат хеҙмәте
ӨФӨ, 2015 йыл, 21 июль. /«Башинформ» мәғлүмәт агентлығы, Эльвира Латипова/.
Ишембайҙа сит ил инвесторы ҡатнашлығында кран-манипуляторҙар эшләү киңәйтелде. Австрияның PALFINGER концернына ингән «Инман» ябыҡ акционерҙар йәмғиәтенең яңы етештереү майҙансығын төҙөү 2013 йылда башланды. 23 июлдә ул рәсми рәүештә сафҡа индереләсәк. Был — республика Хөкүмәте булышлығында тормошҡа ашырылыусы Башҡортостандың өҫтөнлөклө инвестиция проекттарының береһе.
«Инман» ябыҡ акционерҙар йәмғиәтенең етештереү майҙаны 10 мең квадрат метрға арттырылды һәм хәҙер 14 мең «квадрат» тәшкил итә, тип хәбәр иттеләр концерн вәкиллегенән. Яңы корпус өсөн заманса ҡорамалдар һатып алынған. Австрия концерны Европа стандарттарына тап килгән яңы ҡеүәттәр булдырыуға 14 миллион евронан ашыу инвестиция һалған. Ошо етештереү участкаһын файҙалана башлау менән «Инман» йылына ике меңгә яҡын кран сығара башлаясаҡ.
«Башинформ» агентлығына «Инман» ябыҡ акционерҙар йәмғиәте генераль директорының стратегия, проекттар һәм инвестициялар буйынса урынбаҫары Николай Шмидт һөйләүенсә, төбәк властары инвесторға һәр яҡлап ярҙам күрһәткән. «Республика Хөкүмәте проектҡа булышлыҡ итеү маҡсатынан махсус комиссия булдырҙы, куратор тәғәйенләнде, — тип хәбәр итте Николай Шмидт. — Етештереүҙе энергия менән тәьмин итеү мәсьәләһе лә тиҙ хәл ителде. Килемгә һәм милеккә һалым буйынса ташламалар бирелде».
Инвестиция проекты етештереү майҙансығын йәнә туғыҙ мең квадрат метрға арттырып, 2017 йылға тиклем икенсе сиратты төҙөүҙе күҙаллай ине. Әммә әлегә был мәсьәлә кисектерелде. Николай Шмидт һүҙҙәренсә, төҙөлөштө теләһә ниндәй мәлдә башларға мөмкин, барыһы ла баҙарҙағы хәлгә бәйле.
Кран-манипуляторҙар йыйыуҙан тыш, PALFINGER Башҡортостан биләмәһендә гидроцилиндрҙар эшләй. «Концерндың Рәсәйҙәге бөтә предприятиелары өсөн импортты алмаштырыу темаһы бик мөһим. Нефтекама проекты күтәреү-тейәү ҡоролмаһын яһағанда етештереү урынын арттырырға мөмкинлек бирә», — тип хәбәр итте Николай Шмидт.


text:
Башҡортостанда Белорет ҡалаһы ситенән үткән урау юл асылдыФото: Ольга Колесникова
Башҡортостанда Белорет ҡалаһы ситенән үткән урау юл асылды
Башҡортостанда Белорет ҡалаһы ситенән үткән урау юл асылдыФото: Ольга Колесникова
ӨФӨ, 2015 йыл, 5 ноябрь. /«Башинформ» мәғлүмәт агентлығы, Әлим Фәйезов/.
Белорет районында ҡала ситенән үткән Стәрлетамаҡ — Белорет — Магнитогорск автомобиль юлы участкаһының икенсе сиратын төҙөү тамамланды. Белорет — Өфө, Белорет — Магнитогорск һәм Белорет — Учалы – Мейәс автомобиль юлдарын тоташтырыусы 21,2 саҡрымлыҡ урау юл файҙаланыуға тапшырылды.
Автомобиль юлын һалыу 2006 йылда башланғайны. 11,2 саҡрымлыҡ тәүге участка 2011 йылдың октябрендә асылды.
2015 йылда икенсе сиратты төҙөү өсөн федераль бюджеттан 408 миллион һум аҡса бүленде. Бер нисә ай эсендә Ҡаҙыш ауылы эргәһендә Белорет — Өфө трассаһы менән тоташтырыусы ун саҡрымлыҡ участка төҙөлдө. Бынан тыш, Белорет — Учалы — Миәс автомобиль юлына һәм Ломовка ауылына инеү юлы һалынған. Шулай итеп, урау автомобиль юлы Белорет ҡалаһы ситенән транзит транспорты ағымын үткәрергә мөмкинлек бирҙе.
Ошо осорҙа Ағиҙел һәм Боғанаҡ йылғалары аша ике күпер, Пугачев карьеры янындағы тимер юлы аша юл үткәргес төҙөлдө. Электр тапшырыу, газ торбаһы линиялары, элемтә кабелдәре күсерелде һәм үҙгәртеп ҡоролдо.
Кисә урау автомобиль юлын асыу тантанаһы булды. Унда Башҡортостан Хөкүмәте Премьер-министры урынбаҫары Владимир Нагорный, республиканың Транспорт һәм юл хужалығы буйынса дәүләт комитеты рәйесенең беренсе урынбаҫары Рим Ғиләжетдинов, Белорет районы хакимиәте башлығы Владислав Миронов, «Башкиравтодор» асыҡ акционерҙар йәмғиәтенең генераль директоры вазифаһын башҡарыусы Мирхәт Рәжәпов ҡатнашты.
Улар үҙ сығыштарында был ваҡиғаның Белорет халҡы өсөн генә түгел, республикала һәм күрше төбәктәрҙә йәшәүселәр өсөн дә социаль әһәмиәтле булыуын билдәләне. Белорет ҡалаһы ситенән үткән урау юл ҡала урамдарында транзит транспортын кәметергә, ҡалала экологик хәлде яҡшыртырға, юл-транспорт хәрәкәте хәүефһеҙлеге кимәлен арттырырға, биләмәнең инфраструктураһын һәм тораҡ пункттар араһында транспорт бәйләнешен яҡшыртырға мөмкинлек бирәсәк.
Был көндә иң яҡшы төҙөүселәргә почет грамоталары һәм иҫтәлекле бүләктәр тапшырылды, тип хәбәр иттеләр Белорет районы хакимиәтенең мәғлүмәт-аналитика бүлегендә.


text:
Өфөлә «Газ. Нефть. Технологиялар» XXIII Халыҡ-ара күргәҙмәһе асылды Фото: Олег Яровиков
Өфөлә «Газ. Нефть. Технологиялар» XXIII Халыҡ-ара күргәҙмәһе асылды
Өфөлә «Газ. Нефть. Технологиялар» XXIII Халыҡ-ара күргәҙмәһе асылды Фото: Олег Яровиков
ӨФӨ, 2015 йыл, 20 май. /«Башинформ» мәғлүмәт агентлығы, Розалиә Вәлиева, Эльвира Латипова/.
Өфөлә Башҡортостан Республикаһында Нефть химияһы аҙналығына старт бирелде. «ВДНХ-Экспо» майҙансығында аҙналыҡтың мөһим сараларының береһе — «Газ. Нефть. Технологиялар» XXIII Халыҡ-ара күргәҙмәһе асылды.
«Башҡортостан һәр ваҡыт нефть төбәге булараҡ билдәләнде, — тине республика Башлығы, күргәҙмәне асып. — Бөгөн дә күргәҙмәлә Рәсәйҙең 35 төбәгенән һәм донъяның 12 иленән 400-ҙән ашыу компания ҡатнаша.
Рөстәм Хәмитов республика ҡунаҡтарына быйыл Өфөлә үтәсәк ШОС һәм БРИКС саммиттарына әҙерлек хаҡында һөйләне. Уның һүҙҙәренсә, был эштә Өфө финиш һыҙығына яҡынлаша.
Күргәҙмә ҡунаҡтары араһында Рәсәйҙең Нефть һәм газ сәнәғәтселәре союзы президенты Геннадий Шмаль, республика Хөкүмәтендәге сәнәғәт блогы етәкселәре бар ине.
Рәсми асыу тантанаһынан һуң ҡунаҡтар экспозицияны ҡарап сыҡты. Рөстәм Хәмитов ҡатнашыусылар менән аралашты. Күргәҙмәлә Ҡытай, Германия, Бөйөк Британия, АҠШ, Румыния, Белоруссия, Польша, Ҡаҙағстан, Украина һәм башҡа илдәрҙең продукцияһы күрһәтелгән. Халыҡ-ара күргәҙмәгә Ҡытайҙан 13 компанияның белгестәре килгән.
Күргәҙмә сиктәрендә ҙур эшлекле программа ҡаралған. Конференциялар, түңәрәк өҫтәлдәр, презентациялар һәм семинарҙар планлаштырылған. «Яғыулыҡ-энергетика комплексы өсөн импортты алмаштырыу» түңәрәк өҫтәле төп ваҡиға буласаҡ. Шулай уҡ «Шартлау һәм химик хәүефле производство объекттарында сәнәғәт хәүефһеҙлеге», «Нефтте һәм газды эшкәртеү-2015» халыҡ-ара ғилми-ғәмәли конференциялар ойошторола. Өфө дәүләт нефть техник университетында мәғлүмәт технологияларына, яңы техникаға һәм ҡорамалдарға арналған конференциялар үткәрелә.
Нефть химияһы аҙналығын «Ҙур химия» V Халыҡ-ара форумы дауам итә. Сара 21 майҙа «Башҡортостан» дәүләт концерт залында асыла.


text:
Балтас районында заманса торлаҡ биҫтәһе төҙөлә
Башҡортостан Президенты Мортаза Рәхимов Балтас районына сәфәрен Иҫке Балтас ауылынан башланы. Әлеге ваҡытта бында яңы — Көньяҡ биҫтәһен төҙөү проекты тормошҡа ашырыла.
Проект өс йылға — 2011 йылға тиклем иҫәпләнгән. Киләсәктә бында 74 гектар майҙанда ҡыҙыл кирбестән заманса коттедждар барлыҡҡа киләсәк.
Республика башлығы биҫтәнең инфраструктураһы менән ҡыҙыҡһынды. Бында 70 урынлыҡ балалар баҡсаһы, 90 балаға иҫәпләнгән башланғыс мәктәп, магазиндар һәм башҡа объекттар буласаҡ, тинеләр Президентҡа. Йорттар һалынып бөткәс, микрорайон территорияһы тулыһынса төҙөкләндереләсәк. Халыҡ, был биҫтә ауылды биҙәп торасаҡ, тип өмөтләнә.
Әлеге ваҡытҡа һигеҙ йорт әҙер, йыл аҙағына 22 йортто тапшырырға планлаштыралар. Район өсөн был ҙур проект федераль һәм республика бюджеттарынан финанслана.
Иҫке Балтаста Мортаза Рәхимов башҡорт гимназияһын реконструкциялау барышы менән дә танышты. Был уҡыу йорто беренсе йыл ғына эшләмәй, шуға күрә яңы уҡыу корпусы һәм яңы интернат төҙөү тураһында ҡарар ҡабул ителгәйне. Бөгөнгө көнгә буласаҡ өс ҡатлы уҡыу корпусының беренсе ҡаты әҙер ҙә инде. Әле интернатты төҙөүгә тотонмағандар, әммә яңы уҡыу йылына бөтә объекттар әҙер буласаҡ, тип вәғәҙә иттеләр.


text:
Башҡорт яҙыусыһы «Яңы әҙиптәр» халыҡ-ара конкурсында лауреат исеменә лайыҡ булды
ӨФӨ, 2015 йыл, 1 июнь. /«Башинформ» мәғлүмәт агентлығы, Ләйлә Аралбаева/.
Яҙыусы Зөһрә Бураҡаеваның «Гүзәл» исемле хикәйәһе Мәскәүҙә үткән «Яңы әҙиптәр» халыҡ-ара конкурсында өсөнсө урын алды. Бәйгене «Дикси Пресс» нәшриәте ҡарамағындағы бер үк исемдәге әҙәби агентлыҡ ойошторған.
Зөһрә Бураҡаеваның хикәйәһе конкурста ҡатнашыусыларҙың «Иҫтәлеккә фотоһүрәттәр» йыйынтығында донъя күрәсәк. Авторҙарға конкурс лауреаттары дипломдары, аҡсалата бүләк һәм «Яңы әҙиптәр-2016» бәйгеһендә ҡатнашыу хоҡуғы биреләсәк.
Зөһрә Бураҡаева — прозаик, тәржемәсе, сценарист, публицист, драматург, Башҡортостандың һәм Рәсәйҙең Яҙыусылар союзы ағзаһы. Документаль, анимациялы, нәфис фильмдарҙың сценарий авторы, башҡорт телендәге «Хыялый япраҡ» хикәйәләр йыйынтығы, тәржемәләр китабы авторы. Рәми Ғарипов исемендәге әҙәби премия, Шәйехзада Бабич исемендәге республика йәштәр премияһы лауреаты. Төрлө концерттарҙың, театрлаштырылған тамашаларҙың, мәҙәниәт һәм әҙәбиәт эшмәкәрҙәренең юбилей кисәләренең, Башҡортостан юлдаш телеканалы проекттарының сценарий авторы.


text:
Пенсионерҙар фронтҡа китте
Башҡортостан пенсионерҙары яйлап Дөйөм Рәсәй халыҡ фронты идеяларына ылыға. «Башинформ» агентлығына Әбйәлил районының мәғлүмәт-аналитика бүлеге начальнигы Лениза Сәғәҙиева хәбәр итеүенсә, Асҡар ауылында урындағы пенсионерҙарҙың Башҡортостан Республикаһының Пенсионерҙар союзы рәйесе, Дөйөм Рәсәй халыҡ фронтының төбәк Координация советы ағзаһы Рафаил Минһажетдинов менән осрашыуы үтте.
Рафаил Минһажетдинов пенсионерҙарға Дөйөм Рәсәй халыҡ фронтының бурыстары тураһында һөйләне, уның программаһы менән таныштырҙы. Шулай уҡ ул өлкән быуын вәкилдәре өсөн актуаль булған хеҙмәт стажын яҡлау, йәшәү минимумын арттырыу, Рәсәйҙә фармацевтика индустрияһын тергеҙеү кеүек мәсьәләләрҙе ҡуҙғатты.
Осрашыуҙа шулай уҡ Әбйәлил районы Пенсионерҙар союзының яңы рәйесен һайлау үтте. Рәйес итеп Урал Харисов һайланды. Яңы рәйес уға күрһәтелгән ышаныс өсөн барыһына ла рәхмәтен белдерҙе һәм һәр ауылдың үҙенең пенсионерҙар вәкилен һайларға тәҡдим итте.


text:
Рөстәм Хәмитов республикала Һаулыҡ һаҡлау аҙналығын асыуҙа сығыш яһаныФото: Олег Яровиков
Рөстәм Хәмитов республикала Һаулыҡ һаҡлау аҙналығын асыуҙа сығыш яһаны
Рөстәм Хәмитов республикала Һаулыҡ һаҡлау аҙналығын асыуҙа сығыш яһаныФото: Олег Яровиков
ӨФӨ, 2016 йыл, 13 апрель. /«Башинформ» мәғлүмәт агентлығы, Александр Смирнов/.
12 апрелдә Өфөлә Башҡортостан Башлығы Рөстәм Хәмитов «ВДНХ-Экспо» күргәҙмәләр комплексында барған «Башҡортостанда Һаулыҡ һаҡлау аҙналығы» медицина форумының пленар ултырышында сығыш яһаны. Ул һаулыҡ һаҡлау өлкәһендә дәүләт сәйәсәтенең төбәк аспектына арналды.
Республикалағы демографик хәл һаулыҡ һаҡлауҙың торошо хаҡында һөйләй, тип билдәләне республика Башлығы.
– 2015 йыл йомғаҡтары буйынса беҙ һаулыҡ һаҡлауға 53 миллиард һум аҡса йүнәлттек. Шуның менән бергә үлем күрһәткестәрен кәметә алмайбыҙ. Беҙ демография, халыҡ һанын арттырыу, яңы кешеләр кәрәклеге хаҡында һөйләйбеҙ. Тыуым кәмей, үлем осраҡтары арта. Тағы ла бер-ике йылдан демографик үҫеш йәһәтенән артта ҡалған төбәктәр иҫәбендә буласаҡбыҙ, – тине төбәк етәксеһе. – Әммә был заманса йәмғиәт өсөн хурлыҡ, минең башҡа һүҙем юҡ.
Рөстәм Хәмитов һүҙҙәренсә, урбанизация процестары халыҡтың медицина хеҙмәттәре сифатына талаптарының артыуына килтерә. Бынан тыш, хәлде яҡшыртыу өсөн шарттар булдырылмаған. Медицина хеҙмәткәрҙәренә өҙлөкһөҙ белем биреү һәм уларҙың квалификацияһын күтәреүҙең дөйөм системаһы юҡ. Дауаханаларға һатып алынған ҡиммәтле ҡорамалдар белемле белгестәрҙең булмауы сәбәпле ҡулланылмай.
– Бер һүҙ менән әйткәндә, һорауҙар байтаҡ. Эш тә күп. Халыҡтың власҡа, һаулыҡ һаҡлау, кешеләрҙең йәшәү эшмәкәрлеген тәьмин итеү системаларына ҡарата талаптары ла арта. Беҙ барыһын да күрәбеҙ, һәм йыш ҡына халыҡтың талаптарынан артта ҡалабыҙ, – тине Рөстәм Хәмитов. – Әйҙәгеҙ, алға барайыҡ, уҡыйыҡ, заман талаптарына ярашлы эшләйек. Маҡсатыбыҙ бер – халыҡтың сәләмәтлеге. Ғәҙеллек өсөн медицинабыҙҙың көслө булыуын әйтеп китеү мөһим. Беҙҙә күренекле кешеләр эшләй. Әммә алға барырға кәрәк.


text:
Фото:
Башҡортостан Хөкүмәте Премьер-министры эш визиты менән Ауырғазы һәм Дәүләкән райондарында булды
Фото:
Башҡортостан Хөкүмәте Премьер-министры Азамат Илембәтов бөгөн Ауырғазы һәм Дәүләкән райондарында булды. Эш визиты барышында ул үҙәк район дауаханаһының 2009 йылда төҙөлә башлаған хирургия корпусында булды. Дауахананың ике ҡатлы корпусы 35 урынға иҫәпләнгән. Республика адреслы инвестиция программаһы сиктәрендә ул 2011 йылда ҡайтанан төҙөлә башлаған, 24 миллион һум суммаға медицина ҡорамалдары һатып алынған.
Артабан республика Премьер-министры асылырға торған йәнә бер объект — «Ҡыҙыл таш» кирбес заводында булды. Бында итальян технологиялары буйынса стена ҡороу өсөн керамик материалдар етештереләсәк. Планға ярашлы уның етештереүсәнлеге – 80 миллион дана шартлы кирбес. 2012 йылдың аҙағында заводты файҙаланыуға тапшырыу планлаштырыла.
Бынан тыш, Азамат Илембәтов ремонт талап ителгән тағы бер нисә объектта булды. Мәҫәлән, Ауырғазы районындағы Торлаҡ-коммуналь хужалыҡ производство идаралығы муниципаль унитар предприятиеһының 1-се ҡаҙанлығы 1966 йылдан бирле эшләй. Бында капиталь ремонт үткәреү һәм бинаны, ҡорамалдарҙы реконструкциялау талап ителә.
Артабан Башҡортостан Хөкүмәте Премьер-министры ауыл хужалығы предприятиеларында булды һәм яҙғы сәсеү эштәренең барышы менән танышты.
Бынан һуң Азамат Илембәтов Дәүләкән районы предприятиеларында булды, тип хәбәр иттеләр БР Хөкүмәтенең матбуғат хеҙмәтенән.


text:
Таҡыябаш
Таҡыябаш (лат. Живокость, дельфниум, шпорник, лат. Delphínium)— лютиктар ғаиләһенә ингән күгелйем алһыу сәскәле болон үләне; декоротив сорттары төрлөсә сәскә ата.
Таксономик хәле[үҙгәртергә | вики-тексты үҙгәртергә]
Таҡыябаш ырыу яғынан Аконит, (Aconitum) һәм Сокиркиға, (Consolida) яҡын тора: был өс ырыу бер трибты тәшкил итә. Таҡыябаштар (Delphinieae) ғаиләлеге Лютик һымаҡтар (Ranunculoideae) ғаиләһе Лютиктар (Ranunculaceae)[1]:
Һылтанмалар[үҙгәртергә | вики-тексты үҙгәртергә]
- Таҡыябаш — Ҙур совет энциклопедияһында мәҡәлә (Тикшерелгән 10 сентябрь 2011)


text:
Баш ҡалала БРИКС банкы рәйесенең исеме билдәле буласаҡ
ӨФӨ, 2015 йыл, 25 февраль. /«Башинформ» мәғлүмәт агентлығы, Артур Басиров/.
Өфөлә БРИКС саммитында ошо ойошмаға ингән илдәр үҫеше банкы рәйесе һәм уның урынбаҫары кандидатураһы тураһында ҡарар ҡабул ителәсәк. Был хаҡта «РИА Новости» мәғлүмәт агентлығы хәбәр итә.
Бөгөн, 25 февралдә, Федерация Советы БРИКС илдәре үҫеше банкын булдырыу буйынса килешеүҙе раҫланы. Ошо туралағы килешеүгә 2014 йылдың июнендә Бразилияның Форталеза ҡалаһында ҡул ҡуйылды. Ул БРИКС дәүләттәрендә һәм үҫешеүсе илдәрҙә инфраструктура проекттарын финанслау өсөн булдырыла.
Агентлыҡ хәбәр итеүенсә, Рәсәй Федерацияһының 2015 йылға бюджеты тураһындағы законында банк капиталына индереү өсөн аҡса һалынған да инде. Рәсәй ойошма капиталына ете йыл буйына ике миллиард доллар индерәсәк тип күҙаллана.
Иҫегеҙгә төшөрәбеҙ, БРИКС халыҡ-ара саммиты Өфөлә 8 июлдән 10-на тиклем уҙа.


text:
Мексикала Башҡортостан делегацияһының Халыҡ-ара сәнғәт һәм фольклор фестивалдәрен ойоштороу советы менән осрашыуы уҙҙы
ӨФӨ, 2016 йыл, 8 август. /«Башинформ» мәғлүмәт агентлығы, Ләйлә Аралбаева/.
Мексиканың Сакатекас ҡалаһында Башҡортостандың рәсми делегацияһының Халыҡ-ара сәнғәт һәм фольклор фестивалдәрен ойоштороу советы етәкселеге менән осрашыуы булды. Осрашыу Бөтә донъя фольклориадаһы барышында үтте, тип хәбәр итә журналист Гәүһәр Батталова.
Рәсми делегация етәксеһе, Башҡортостан Республикаһы Хөкүмәте Премьер-министры урынбаҫары Салауат Сәғитов донъя кимәлендәге халыҡ ижады форумына саҡырғандары өсөн Халыҡ-ара сәнғәт һәм фольклор фестивалдәрен ойоштороу советы етәкселәренә рәхмәт белдерҙе. Өфөлә 2020 йылда үтәсәк Бөтә донъя фольклориадаһын уҙғарыу буйынса ойоштороу комитеты булдырыла, тип хәбәр итте ул. Уға республика, Рәсәй Мәҙәниәт министрлығы вәкилдәре, илдең Халыҡ-ара сәнғәт һәм фольклор фестивалдәрен ойоштороу советы ағзалары инә.
«Алдыбыҙҙа ҡатмарлы бурыс тора, әммә беҙҙең күләмле форумдар уҙғарыу тәжрибәһе ҙур. Шуға күрә был эште башҡарып сыға алырбыҙ тип ышанабыҙ. 2020 йылғы Бөтә донъя фольклориадаһында бөтә донъянан йөҙҙән ашыу коллективтың ҡатнашыуы көтөлә», — тип билдәләне вице-премьер һәм 2017 йылда Халыҡ-ара сәнғәт һәм фольклор фестивалдәрен ойоштороу советы етәкселеген «Берҙәмлек» халыҡ-ара фестиваленә саҡырҙы.
Һөйләшеүҙәр барышында рәсми документҡа — 2020 йылда Өфөлә Бөтә донъя фольклориадаһын үткәреү тураһындағы өс яҡлы килешеүгә ҡул ҡуйыу тураһында килешелде. Осрашыу 2016 йылдың октябрендә Италияла уҙа. Яҡтар билдәләүенсә, бөгөн мәҙәниәт — төрлө илдәрҙе берләштергән берҙән-бер звено.
Осрашыуҙа Башҡортостандың мәҙәниәт министры Әминә Шафиҡова, республика Хөкүмәте министры Руслан Мирсаяпов һәм Халыҡ-ара сәнғәт һәм фольклор фестивалдәрен ойоштороу советы президенты, Фольклориада комитеты рәйесе Уго Ифран ҡатнашты.
7 августа Сакатекас ҡалаһының тарихи үҙәгендә Бөтә донъя фольклориадаһын ябыу тантанаһы булды һәм Башҡортостанға форумдың флагы тапшырылды. Фольклориада тамамланғас, башҡорт артистары мәҙәни форумдың икенсе өлөшөндә — Веракрус штатында Mexico Festival CIOFF исемле сарала ҡатнаша. Башҡа ҡатнашыусылар Мексиканың 15 штатында сығыш яһай. Mexico Festival 14 августа Мексика Ҡушма Штаттарының баш ҡалаһында ҙур гала-концерт менән тамамлана.


text:
Өфөлә «Әсә һәм бала» клиник госпитале асылдыФото: Андрей Старостин
Өфөлә «Әсә һәм бала» клиник госпитале асылды
Өфөлә «Әсә һәм бала» клиник госпитале асылдыФото: Андрей Старостин
ӨФӨ, 2014 йыл, 5 ноябрь. /«Башинформ» мәғлүмәт агентлығы, Гөлфиә Акулова/.
Йома, 31 октябрҙә, тантаналы рәүештә яңы заманса «Әсә һәм бала» клиник госпитале асылды. Ҡунаҡтар иҫәбендә Рәсәй Федерацияһы Хөкүмәте Рәйесе урынбаҫары Ольга Голодец, Башҡортостан Президенты Рөстәм Хәмитов, «Әсә һәм бала» компаниялар төркөмөнөң Директорҙар советы рәйесе Марк Курцер, илебеҙҙең акушер-гинекологтар мәктәбенә нигеҙ һалыусы Галина Савельева булдылар.
Госпиталгә нигеҙ ташы йыл ярым элек һалына. Учреждениены илдең иң эре медицина холдингы – «Әсә һәм бала» компаниялар төркөмө төҙөнө. Төп инвесторы – Рәсәй туранан-тура инвестициялар фонды. 4,5 миллиард һум аҡса һалынған. Әлеге ваҡытта «Әсә һәм бала» холдингының федераль селтәренә 22 медицина учреждениеһы инә: өс дауахана Мәскәүҙә, Мәскәү өлкәһендә һәм Новосибирскиҙа, шулай уҡ 10 амбулатор клиника РФ төбәктәрендә, республикала (2009 йылдан алып).
Яңы медицина учреждениеһында 800-гә яҡын кеше эшләйәсәк. Өфө һәм республика халҡынан тыш, медицина хеҙмәттәре менән күрше төбәктәр ҙә файҙалана аласаҡ. Госпиталь Урман тыҡрығы, 4 адресы буйынса урынлашҡан.


text:
Роберт Кох
Ге́нрих Ге́рман Ро́берт Кох (нем. Heinrich Hermann Robert Koch; 11 декабрь 1843, Клаусталь-Целлерфельд — 27 май 1910, Баден-Баден) — немец микробиологы. Түләмә (сибирская язва) бациллаһын, холера вибрионын, туберкулёз таяҡсыһын асыусы. 1905 йылда туберкулёз таяҡсаһын өйенгән өсөн Нобель премияһы менән бүләкләнә.
Роберт Кох 1843 йылдың 11 декабрендә Клаусталь -Целлерфельде ҡалаһында Герман һәм Матильды Генриеттызз Кох ғаиләһендә тыуа. Ун өс балалы ғаиләлә өсөнсө бала була. 1848 йылда башланғыс мәктәпкә бара. Башланғыс меҡтәпте тамамлағас, Клаусталя гимназияһында уҡыуын дауам итә. Бала саҡтан медицина менән ҡыҙыҡһыныуы уны Геттинген университетына алып килә. Врач дипломын алып дауалау эше менән шөгөлләнә, һуңынан санитария врачы булып китә.
28 йәшенә ҡатына микроскоп бүләк итә. Ошо мәлдән һуң Кох дауалак эшен ташлап, көндәр буйы микроскопҡа ҡарап тикререүҙәр үткәрә. Бының өсөн сысҡандар үрсетә. Иң тәүҙә түләмә (сибирская язва) менән сирләтеүсе бациланыҡ тереклек итеү һәм йоғоу юлдарын өйрәнә. Күп тә үтмәй туберкулёз бицилаһын таба.
Микробтарҙы өйрәнеүгә талантлы ғалим баһалып бөткөһөҙ өлөш индерә. Ул микробиологияға нигеҙ һалыусы булап иҫәпләнә.
Роберт Кохтың фәнни эҙләнеүҙәре Берлин университетында һәм үҙе ойошторған Гигиена университетында алып барыла.
Миллионлаған кешене үлемдән ҡотҡарып ҡалған хеҙмәте —туберкулёз таяҡсаһын асҡан өсөн1905 йылда Нобель премияһы бирелә.
- 11 декабрь көнө тыуғандар
- 1843 йылда тыуғандар
- Алфавит буйынса шәхестәр
- 27 май көнө вафаттар
- 1910 йылда вафаттар
- Германияла вафат булғандар
- Ҡыҙыл бөркөт ордены кавалерҙары Оло тәре
- Pour le Mérite ордены кавалерҙары
- Алфавит буйынса ғалимдар
- Германия ғалимдары
- Медицина буйынса Нобель премияһы лауреаттары
- Пруссия фәндәр академияһы ағзалары
- Берлин университеты уҡытыусылары


text:
Республика кардиодиспансерында Телемедицина үҙәге асылдыФото: Олег Яровиков
Республика кардиодиспансерында Телемедицина үҙәге асылды
Республика кардиодиспансерында Телемедицина үҙәге асылдыФото: Олег Яровиков
Шәмбе, 12 декабрҙә, Республика кардиология диспансерында “Изгелек ҡыл балаға” Бөтә Рәсәй акцияһы сиктәрендә Телемедицина үҙәге асылды. Тантанала Башҡортостан Хөкүмәте Премьер-министры Раил Сарбаев, Бакулев исемендәге Бөтә Рәсәй йөрәк-ҡан тамырҙары хирургияһы ғилми үҙәге директоры, "Милләт сәләмәтлеге лигаһы" президенты Лео Бокерия, БР Хөкүмәте Премьер-министры урынбаҫары, хеҙмәт һәм халыҡты социаль яҡлау министры Фидус Ямалетдинов, БР һаулыҡ һаҡлау министры Андрей Евсюков ҡатнашты.
Тантанала Фидус Ямалтдинов әйтеүенсә, был үҙәкте асыу республика халҡына медицина ярҙамы алыу мөмкинлеген киңәйтәсәк. Башҡортостанда һаулыҡ һаҡлау өлкәһенә ҙур иғтибар бирелә, ә үҙәкте асыу быны тағы бер тапҡыр раҫлай ғына, тип билдәләне ул.
Хәҙер Республика кардиодиспансеры пациенттары һәм врачтары Рәсәй һәм сит илдәрҙең төп белгестәре менән дистанцион консультациялар һәм конференциялар үткәреү мөмкинлеге алды. Киләсәктә Башҡортостанда 17 ошондай үҙәк һәм 60-тан ашыу телемедицина пункты асыласаҡ.
Шул уҡ көндө Бакулев исемендәге Йөрәк-ҡан тамырҙары хирургияһы үҙәге менән беренсе телекүпер үткәрелде. Телемедицина үҙәген асыу менән коллегаларын "Рәсәй тимер юлдары" асыҡ акционерҙар йәмғиәте һаулыҡ һаҡлау департаментының информацион технологиялар һәм телемедицина буйынса баш белгесе, Рәсәй телемедицина ассоциацияһының башҡарыусы секретары Валерий Столяр ҡотланы.
Үҙ сиратында, Лео Бокерия был ваҡиғаны Башҡортостандың бөтә һаулыҡ һаҡлау өлкәһе өсөн үтә мөһим тип атаны.
Телекүпер сиктәрендә Өфө врачтары Мәскәүҙән генә түгел, шулай уҡ бындай үҙәк байтаҡтан эшләгән Сибайҙан коллегалары менән дә аралашты.
Ләкин пациенттың ғүмерен ҡотҡарыу врачтар өсөн элеккесә иң юғары награда булып ҡала. Лео Бокерияға Фәнил Әҙелғәлиев сәскәләр гөлләмәһе бүләк итте, уға хирург бынан ярты йыл элек операция яһаған булған.
— Мин Һеҙгә ғүмер бүләк иткәнегеҙ өсөн рәхмәтлемен, ошондай Үҙәк һәм ошондай докторҙар булыуына бик шатмын, — тине Фәнил.


text:
Фото:
Өфө – хәүефле территория
Фото:
2009 йылғы экологик мониторинг йомғаҡтары буйынса Өфө Рәсәй Федерацияһындағы хәүефле территорияларға ҡарай. Мәҫәлән, Өфө атмосфераһында этилбензол буйынса рөхсәт ителгән концентрация биш тапҡырға артығыраҡ булыуы билдәләнде. Өфөлә атмосфера һауаһының торошо буйынса иң “бысрағы” – Орджоникидзе районы.
Был турала Экологик форумда сығыш яһаған БР баш санитар врачы урынбаҫары Нина Кондрова хәбәр итте.
Нина Кондрова шулай уҡ, халыҡтың дөйөм сирләүе 80 процентҡа атмосфера һауаһының бысраҡлығына бәйләнгән, тип хәбәр итте. Республика баш ҡалаһы һауаһында атмосфераны бысратыусы төрлө химик матдәләрҙең 400-ҙән ашыу атамаһы асыҡлана. Был сәнәғәт предприятиелары ташламаһы ла, автотранспорттан бүленеп сыҡҡан газдар ҙа эҙемтәһе.
Республикала автомобилдәр һаны йыл һайын 5-7 процентҡа арта. Һәм атмосфера бысраныуының 60 проценты тап автотранспортҡа тура килә.
Атмосфераны бысратыу онкологик сирҙәр артыуына ла йоғонто яһай. Һуңғы тиҫтә йылда Өфөлә онкосирлеләр һаны 12 тапҡырға артты.


text:
Башҡортостанда гриппҡа ҡаршы вакцинациялау башланды
Башҡортостанда гриппҡа ҡаршы вакцинациялау башланды.
Быйыл түләүһеҙ нигеҙҙә миллион ике йөҙ мең кешегә прививка яһау ҡаралған. Әле 900 мең вакцина дауаханаларға таратылған. Прививканың нимә икәнлеген һәр кем белә, әммә уны эшләтер алдынан ҡайһы берәүҙәрҙә шик тыуа. Луиза Ғәлләмова йыл һайын грипҡа ҡаршы прививка яһата. Быйыл да дауаханаларға вакцина килгәнен ишеткәс тә, табипҡа мөрәжәғәт иткән. Әлбиттә, вакцинация пациенттың үҙ теләге һәм ризалығы менән генә башҡарыла. Шулай уҡ, был процедура сәләмәтлек торошона ҡарап үткәрелә. Сөнки прививканан һуң, организмда антиматдәләр барлыҡҡа килә һәм кеше ике-өс көн ауырып ала. Ә ҡайһы берәүҙәр бөтөнләй һиҙмәй, еңел үткәрә. Быйыл республикала вакцинациялау түләүһеҙ нигеҙҙә миллион ике йөҙ мең кешегә яһала. Шуларҙың өс йөҙ меңе балалар, а ҡалғаны хәүеф төркөмөнә ингән өлкәндәр. Былтыр республика халҡының 28 процентына бушлай иммунлаштырыу үткәрелһә, быйыл күрһәткес артып, 30 процентҡа етергә тейеш. Әле 900 мең вакцина дауаханаларға таратылған. Башҡортостанда бер нисә йыл рәттән Рәсәйҙә етештерелгән вакцина ҡулланыла. Уның юғары йоғонтоло һәм хәүефһеҙ булыуын билдәләй табиптар. Хаҡы уртаса 200 һум.Вакциналар сентябрь башынан уҡ дарыуханаларҙа ирекле һатыуҙа бар. Һәр кем теләгән етештереүсенең продукцияһын һатып алып прививка яһата ала. Әлбиттә, бер генә дауалау йәки иҫкәртеү препараты ла сирҙән тулыһынса һаҡлай алмай. Әммә күп йыллыҡ тикшереүҙәр күрһәтеүенсә, прививка эшләткән кеше киҙеү эләктерһә лә, сирҙе еңел үткәрә, өҙлөгөүҙәр ҙә булмай. Тик йәмғиәттә һаман да быны аңлап бөтмәгән һәм вакцинациянан бөтөнләй баш тартҡандар ҙа осрай. Оноторға ярамай, вакцинация гриптың ауыр, хатта үлемгә килтергән ҡатмарлы формаларынан һаҡлай. Шуға күрә табиптар үҙегеҙҙең һәм яҡындарығыҙҙың сәләмәтлеген хәүеф аҫтына ҡуймай, иҫкәртеү прививкаларын ваҡытында яһатырға кәңәш итә.


text:
Дүртөйлө районында алты автомобиль бәрелешкән
Дүртөйлө районында Мәскәү – Өфө трассаһында алты автомобиль бәрелешкән, аварияла ике кеше һәләк булған. «МАН» йөк машинаһында өфөлө Мәскәү яғына йүнәлгән булған. Яҡынса мәғлүмәттәр буйынса, көслө ҡар яуған ваҡытта тиҙлекте арттырыуы арҡаһында водитель юл ыңғай килгән «Приора», артабан «Шевроле»ны бәрҙерә. Бынан һуң ауыр йөк машинаһы ҡаршыға килгән «Газель», «Джили» һәм «Вольво» менән бәрелешә. «Джили» менән «Приора»ның пассажирҙары авария урынында һәләк булған, тағы берәүһе йәрәхәттәр алған, тип хәбәр иттеләр БР буйынса Эске эштәр министрлығының ЮХХДИ идаралығы матбуғат хеҙмәтенән.


text:
Швейцарияла Өфөнөң 2021 йылда Бөтә донъя уйындарын үткәреүгә дәғүә итеүсе ҡала сифатында презентацияһы уҙҙыФото: IWGA матбуғат хеҙмәте
Швейцарияла Өфөнөң 2021 йылда Бөтә донъя уйындарын үткәреүгә дәғүә итеүсе ҡала сифатында презентацияһы уҙҙы
Швейцарияла Өфөнөң 2021 йылда Бөтә донъя уйындарын үткәреүгә дәғүә итеүсе ҡала сифатында презентацияһы уҙҙыФото: IWGA матбуғат хеҙмәте
ӨФӨ, 2015 йыл, 22 ғинуар. /«Башинформ» мәғлүмәт агентлығы, Илья Спиридонов/.
21 ғинуарҙа Халыҡ-ара олимпия комитетының штаб-фатирында (Лозанна, Швейцария) Башҡортостан Башлығы Рөстәм Хәмитов Өфөнөң 2021 йылда XI Бөтә донъя уйындарын үткәреүгә дәғүә итеүсе ҡала сифатында презентацияһында сығыш яһаны. Ул инглиз телендә һөйләне.
– Өс йыл буйына иртәнге күнекмәләр эшләгәндә: «Өфө Бөтә донъя уйындарының баш ҡалаһы булырға тейеш» тигән һүҙҙәрҙе ҡабатлайым, – тип һөйләне төбәк етәксеһе.
Өфө – Башҡортостандың һәм Рәсәйҙең инфраструктура йәһәтенән үҫешкән мәҙәни, сәнәғәт һәм спорт үҙәге, тип билдәләне Рөстәм Хәмитов.
– Өфө – бик ҡунаҡсыл ҡала, спорт ҡоролмалары спортсылар һәм көйәрмәндәр менән тулы. Спорт үҫешкән төбәктәр араһында Башҡортостан лидерҙар рәтендә, ул 2013-2014 йыл һөҙөмтәләре буйынса Рәсәйҙә иң яҡшылырҙан тип танылған. Баш ҡалала йәшәүселәр изге күңелле, беҙ Бөтә донъя уйындарын уҙғарыуҙы түҙемһеҙлек менән көтәбеҙ, – тип һыҙыҡ өҫтөнә алды Башҡортостан Башлығы.
Рөстәм Хәмитовтың һүҙҙәренсә, ҡала һәм республика халҡы Өфө Бөтә донъя Уйындарын үткәреүгә хоҡуҡ аласаҡ тип ышана.
Бөтә донъя уйындары Халыҡ-ара ассоциацияһының башҡарма комитеты ағзалары алдында Рәсәй Федерацияһының спорт министры урынбаҫары Павел Колобков, Рәсәйҙең милли һәм олимпия уйындарына индерелмәгән спорт төрҙәре комитеты рәйестәше Геннадий Алешин, Өфө хакимиәте башлығы Ирек Ялалов, «2021 йылғы XI Бөтә донъя уйындарының заявка биреү комитеты» автономиялы коммерцияға ҡарамаған ойошмаһының башҡарма директоры Олег Шабанов сығыш яһаны.
Презентация йомғаҡтары буйынса Рәсәй Федерацияһы делегацияһы Бөтә донъя уйындары халыҡ-ара ассоциацияһы вице-президенты Макс Бишоптың һорауҙарына яуап бирҙе.
– Минеңсә, презентация уңышлы үтте, – тип билдәләне Рөстәм Хәмитов журналистар менән аралашҡанда. – Беҙ Өфөлә үтәсәк уйындарға әҙерлек барышы хаҡында һөйләнек. Асылда, Бөтә донъя уйындарының башҡарма комитеты ағзаларының һорауҙары күп булды. Беҙ уларға ентекле яуап бирҙек. Һәйбәт тәьҫир ҡалдырғанбыҙҙыр тип уйлайым.
Иҫегеҙгә төшөрәбеҙ, Бөтә донъя уйындары – Олимпия уйындары программаһына индерелмәгән спорт төрҙәре буйынса халыҡ-ара ярыштар. Улар 1981 йылдан алып Бөтә донъя уйындарының Халыҡ-ара ассоциацияһы тарафынан дүрт йылға бер тапҡыр уҙғарыла. Ярыштар 11 көн дауам итә. Рәсәй спортсылары был ярыштарҙа 1993 йылдан бирле ҡатнаша.
2014 йылдың 29 июлендә Башҡортостан делегацияһы Бөтә донъя уйындарының Халыҡ-ара ассоциацияһының штаб-фатирына Өфөнөң 2021 йылғы XI Бөтә донъя уйындарын үткәреү хоҡуғына дәғүә итеү китабын ебәрҙе. Унда республика һәм уның баш ҡалаһы, спорт ҡоролмалары һәм ҡала инфраструктураһы һүрәтләнгән. 2014 йылдың октябрендә Өфөгә Бөтә донъя уйындарының Халыҡ-ара ассоциацияһынан техник комиссия килде.
Өфөнән тыш, ошондай уҡ заявканы Перуның баш ҡалаһы Лима һәм Бирмингем (Алабама штаты) ҡалалары ла тапшырған. Еңеүсе ҡала 2015 йылдың 22 ғинуарында Лозаннала Бөтә донъя уйындарының халыҡ-ара ассоциацияһының матбуғат конференцияһында иғлан ителәсәк
Сығыштың тулы стенограммаһы республика Башлығының рәсми сайтында бирелгән.


text:
Өфөлә Ҡөрьән уҡыусыларҙың конкурсы үтте
Өфөлә Ҡөрьән уҡыусыларҙың конкурсы үтте. БР Мосолмандарының Үҙәк диниә назараты хәбәр итеүенсә, байрам «Ләлә-Тюльпан» комплекс-мәсетендә «Мин исламды өйрәнәм» бөтә Рәсәй балалар-үҫмерҙәр конкурсы сиктәрендә үтте. Мосолмандарҙың Изге китабы оҫталары исеменә бәйгегә илдең төрлө мөйөштәренән 120 ҡатнашыусы йыйылды, иң йәшенә ни бары биш йәш.
Конкурс өс номинацияла уҙҙы: Ҡөрьәнде тәүге, икенсе һәм өсөнсө йыл өйрәнеүсе балалар. Ҡатнашыусыларға алты һорауҙан торған ғәҙәттәге билеттар тәҡдим ителде. Иң тәүҙә Ҡөрьәндең ғәрәп тексынан бер нисә юлды уҡырға, һуңынан дини аспекттарға ҡағылған һорауҙарға яуап бирергә кәрәк ине.
Жюри составына мосолман руханиҙары вәкилдәре, Рәсәй мосолмандары Үҙәк диниә назаратының Рәсәй ислам университеты уҡытыусылары инде. Юғары мөфтөй Тәлғәт Сафа Тажетдин төп судья булды. Ул конкурста ҡатнашыусыларҙың кимәлен тейешенсә баһаланы һәм уҡытыусыларға, ата-әсәләргә уларҙың хеҙмәте өсөн рәхмәт әйтте.
Конкурс еңеүселәре: Арсен Фәрүәзев (Өфө), Диана Хәмзина (Силәбе), Дахи Исмәғилев (Өфө). Иң яҡшы уҡыусыларға, Рәсәй мосолмандары Үҙәк диниә назараты һәм «Хаж фонды» әҙерләгән, иҫтәлекле бүләктәрҙе – планшет компьютерҙарын, смартфондар һәм фотоаппараттар тапшырҙылар. Һәр ҡатнашыусыға почет грамоталары һәм ғәрәп яҙмаларын өйрәнеү өсөн йыйылманы бүләк иттеләр.


text:
Башҡортостанда ҙурлығы буйынса икенсе урынды биләгән ҡалала рекордлы күләмдә торлаҡ төҙөлгән Фото: Олег Яровиков
Башҡортостанда ҙурлығы буйынса икенсе урынды биләгән ҡалала рекордлы күләмдә торлаҡ төҙөлгән
Башҡортостанда ҙурлығы буйынса икенсе урынды биләгән ҡалала рекордлы күләмдә торлаҡ төҙөлгән Фото: Олег Яровиков
ӨФӨ, 2016 йыл, 5 февраль. /«Башинформ» мәғлүмәт агентлығы, Ксения Калинина/.
Былтыр Стәрлетамаҡта, Башҡортостанда ҙурлығы буйынса икенсе урынды биләгән ҡалала, рекордлы күләмдә — 118,5 мең квадрат метр торлаҡ төҙөлгән. Республика Төҙөлөш һәм архитектура буйынса дәүләт комитетының матбуғат хеҙмәтендә хәбәр итеүҙәренсә, 90-дан ашыу шәхси һәм 17 күп фатирлы йорт, 140 һәм 230 урынлыҡ ике балалар баҡсаһы, өс ҙур күп функциялы сауҙа комплексы файҙаланыуға тапшырылған.
Бөгөн ҡаланың торлаҡ фонды 5 миллион 800 мең квадрат метр тәшкил итә, торлаҡ менән тәьмин ителеш бер кешегә 21,3 квадрат метрҙан тура килә. 1000 урынлыҡ мәктәп төҙөлә, мең уҡыусыға иҫәпләнгән тағы ла бер мәктәп һалырға ниәтләйҙәр. Шахтау ҡасабаһында берләштерелгән мәктәп һәм 340 урынлыҡ балалар баҡсаһын төҙөү проекты әҙерләнә, тип билдәләнеләр ведомствола.


text:
Өфөнөң Орджоникидзе районында ярты йылда 12 игеҙәк тыуҙы
Быйыл тәүге ярты йыллыҡта Өфөнөң Орджоникидзе районы ЗАГС-ына дүрт меңгә яҡын кеше мөрәжәғәт итте. Бүлек хеҙмәткәрҙәре айына уртаса 180 сабый тыуыуын, 72 никах, 30 атайлыҡты билдәләү, дүрт уллыҡҡа алыуҙы, 64 айырылышыуҙы теркәне.
Өфө ҡалаһы ҡала округының Орджоникидзе районы ЗАГС бүлеге начальнигы Людмила Гвоздик әйтеүенсә, беренсе ярты йыллыҡта никахҡа инеү тураһында ғариза биргән 672 парҙан 433-ө рәсми рәүештә ғаилә булып теркәлде. 18 йәштән йәшерәк граждандар араһында өс һәм 16 йәше лә тулмаған үҫмерҙәр араһында ике никах теркәлде. Төрлө сәбәптәр менән 43 пар никахын теркәргә килмәне.
Статистиканан күренеүенсә, айырылышыуҙар кәмене: былтырғы 459 урынына 388. Был парҙарҙан 23 проценты үҙ-ара килешеп айырылышты, суд аша — 77 проценты.
Алты айҙа Орджоникидзе районында 1119 сабый тыуҙы, шуларҙан 590 малай һәм 529 ҡыҙ. Улар иҫәбендә — 12 игеҙәк. Йәш әсәләрҙең 57 проценты беренсе балаһын тапты, 33 проценты — икенсе, ете проценты — өсөнсө балаһын. Дүрт һәм унан күберәк балалары булған ғаиләләр ҙә бар.
ЗАГС бүлеге республика Президентының "Юбиляр ғаилә парҙарын хөрмәтләү тураһында"ғы Указын үтәү буйынса ҙур эш башҡарҙы. Алты айҙа Орджоникидзе районында 60 "алтын" һәм биш "гәүһәр" пар иҫтәлекле бүләктәр һәм төбәк башлығы ҡотлауын алды.


text:
Башҡортостанда ҡыштың иң һыуыҡ осоро башланды
Башҡортостанда бөгөндән ғәҙәттән тыш һауа торошона бәйле режим индерелгән. Башгидрометтың баш синоптигы Анна Козаева әйтеүенсә, ғәҙәттән тыш һауа шарттары тураһында иҫкәртеү кеше ғүмере өсөн хәүефле һауа торошо урынлашҡанда иғлан ителә. Бындайҙарға көслө ел, күреү мөмкинлегенең насарайыуы, яуым-төшөмдәр, аномаль температуралар инә.
— Һәр төбәктә үҙенең температура критерийҙары бар, — тине Анна Козаева. – Башҡортостанда минус 30 градусҡа тиң температура насар һанала, ә ғәҙәттән тыш һауа шарттарына бәйле режим 40 градусҡа тиклем һыуытҡанда һәм унан да һыуығыраҡ булғанда иғлан ителә. Бөгөн төндә Башҡортостандың айырым райондарында тап ошондай температура теркәлде.
Башгидромет ғәҙәттән тыш һауа шарттары тураһындағы мәғлүмәтте бөтә дәүләт органдарына, шул иҫәптән Ғәҙәттән тыш хәлдәр һәм Эске эштәр министрлыҡтарына ебәрә. Хәтерегеҙгә төшөрәйек, 4 февралгә тиклем республикала ошондай һауа торошо һаҡланасаҡ. Ял көндәрендә ҡаты һыуыҡтар бер аҙ сигенәсәк.


text:
Ғашиҡтар көнөндә баш ҡалала рекордлы 1143,5 килограмлыҡ сәк-сәк әҙерләндеФото: автор фотоһы | Видео: автор
Ғашиҡтар көнөндә баш ҡалала рекордлы 1143,5 килограмлыҡ сәк-сәк әҙерләнде
Ғашиҡтар көнөндә баш ҡалала рекордлы 1143,5 килограмлыҡ сәк-сәк әҙерләндеФото: автор фотоһы
ӨФӨ, 2016 йыл, 15 февраль. /«Башинформ» мәғлүмәт агентлығы, Ксения Калинина/.
14 февралдә Өфөлә Ҡунаҡһарай алдындағы майҙанда 1143,5 килограмлыҡ сәк-сәк әҙерләнде. Ғәҙәти «валентинкалар» урынына өфөләргә һәм баш ҡала ҡунаҡтарына башҡорттарҙың милли ризығын — сәк-сәк бүләк иттеләр.
«Ун көн буйына 20 ашнаҡсы тәүлек әйләнәһенә сәк-сәк бешерҙе. Милли ризыҡты әҙерләү өсөн 750 килограмм он, ете меңдән ашыу йомортҡа, ярты тонна май һәм Бөрйән балы кәрәк булды», — тип һөйләне «Башинформ» агентлығына рекордлы ризыҡты бешереүҙә ҡатнашҡан ашнаҡсыларҙың береһе.
Майҙандың уртаһына сәк-сәктән яһалған алтын төҫөндәге ҡурай сәскәһе урынлаштырылды. Тәғәйенләнгән ваҡытта Рәсәйҙең Рекордтар китабы вәкиле 1143,5 килограмлыҡ рекордты теркәне һәм ойоштороусыларға тейешле сертификат тапшырҙы.
«Ойоштороусылар һәм етәкселәр, афарин! Мин тәүге тапҡыр ошондай ҙур ваҡиғала ҡатнашам. Быға бик шатмын һәм ғорурланам!» — тип тәьҫораттары менән уртаҡлашты билдәле гимнаст, дүрт тапҡыр Олимпия уйындары чемпионы Алексей Немов.
Байрамға килеүселәрҙең барыһы ла татлы ризыҡ менән һыйланды. Сәк-сәк таратыу үҙенсәлекле хәйер булды — боронғо традиция тормошобоҙға органик рәүештә үтеп инде.
«Башинформ» агентлығы хәбәр иткәнсә, бынан алдағы рекорд — бер тонна сәк-сәк — Ҡазанда ҡаланың 1000 йыллығын билдәләгәндә ҡуйылғайны.


text:
Мортаза Рәхимов "Агрокомплекс-2010" күргәҙмәһендә ҡатнашыусыларҙы тәбрикләнеФото: Андрей Старостин
Мортаза Рәхимов "Агрокомплекс-2010" күргәҙмәһендә ҡатнашыусыларҙы тәбрикләне
Мортаза Рәхимов "Агрокомплекс-2010" күргәҙмәһендә ҡатнашыусыларҙы тәбрикләнеФото: Андрей Старостин
Бөгөн Өфөлә ХХ "Агрокомплекс-2010" махсуслаштырылған күргәҙмәһе асылды. Экспофорум ҡунаҡтарына һәм ҡатнашыусыларға Башҡортостан Республикаһы Президенты Мортаза Рәхимов мөрәжәғәт итте. Сәләмләүҙә былай тиелә:
"Башҡортостандың баш ҡалаһы — Өфөлә һеҙҙе ихлас сәләмләйем!
Бөгөн агросәнәғәт комплексы – иҡтисадтың перспективалы тармаҡтарының береһе, ә ауыл хужалығы производствоһы – инвестицион сәйәсәттең мөһим өлкәһе. Яңы техника һәм ҡорамалдарҙы әүҙем һатып алыу, ауыл хужалығы продукцияһын етештереү һәм эшкәртеүгә заманса технологиялар индереү, аграр фәндең үҫеше һөйләй был турала. Иң мөһиме – ауыл хеҙмәтсәндәре тормошо һәм эшмәкәрлеге өсөн цивилизациялы шарттар тыуҙырыла.
Булған ҡыйынлыҡтарҙы хәл итеү һәм республиканың агросәнәғәт секторын нығытыу өсөн артабанғы дәүләт ярҙамы, фән, производство һәм бизнестың тырышлыҡтарын бергә туплау ҙур әһәмиәткә эйә. Был йәһәттән йолаға әйләнгән “Агрокомплекс-2010" махсуслаштырылған күргәҙмәһенең аграрийҙарға ярҙамы ҙур.
Тәжрибә уртаҡлашыу, тармаҡҡа инвестициялар йәлеп итеү – уның төп маҡсаты. Йылдар үткән һайын ҡатнашыусылар иҫәбен арттырып, проект уңышлыраҡ була бара. Бындай күләмдәге сара төбәк-ара бәйләнештәрҙе киңәйтергә мөмкинлек бирә. Беҙҙең агросәнәғәт комплексы предприятиелары хеҙмәттәшлек итеүгә, ике яҡ өсөн дә файҙалы бәйләнештәр урынлаштырыу өсөн һәр ваҡыт асыҡ булыуын һыҙыҡ өҫтөнә алырға теләйем.
Күргәҙмәгә ҡуйылған технологияларҙың, ауыл хужалығы ҡорамалдарың һатып алыусыһын табырына һәм Рәсәйҙең агросәнәғәт комплексының артабанғы ынтылышлы үҫешенә булышлыҡ итеренә инанам!
Ҡатнашыусыларға ныҡлы һаулыҡ, именлек һәм бәхет, уңышлы эш теләйем!
Башҡортостан Республикаһы Президенты М.Рәхимов".


text:
Талбазыла 2012 йылғы сәсеүгә әҙерлек буйынса күсмә ултырыш үтә
Миҙгелле ауыл хужалығы эштәрен үткәреү буйынса республика штабы 2012 йылғы сәсеү кампанияһын ойошҡан рәүештә үткәреү өсөн бөтә ресурстарҙы йәлеп итә. Әле республикала штабтың күсмә ултырыштары үтә, Ауыл хужалығы министрлығы белгестәре урындарҙа аграрийҙарҙың алдағы сәсеү эштәренә әҙерлеге буйынса проблемалы мәлдәрен хәл итә. Баҫыуға сығыуға ла бит айҙан аҙыраҡ ваҡыт ҡалып бара.
Яҡын арала ошондай кәңәшмә Бөрө районында үтте. Бөгөн күсмә штаб Талбазыла бер нисә райондың баҫыуға сығыуға әҙерлеген тикшерә, тип хәбәр иттеләр БР Ауыл хужалығы министрлығының матбуғат хеҙмәтендә. Киләһе ултырыштар Миәкә районында, артабан Урал аръяғында үтәсәк. Яҙғы баҫыу эштәренә әҙерлек торошо һәм барышы – аграрийҙар алдында торған төп мәсьәләләрҙең береһе.
Бөгөн төп бурыстар – орлоҡ һәм техниканың әҙерлеген тәьмин итеү, минераль ашламалар һатып алыу, яғыулыҡ һәм башҡа дәүләт ярҙамы саралары менән тәьмин итеү мәсьәләләрен хәл итеү.


text:
Өфөлә Федор Шаляпиндың тыуыуына 140 йыл тулыу айҡанлы саралар үткәрелә
Бөгөн Өфөлә Федор Шаляпиндың тыуыуына 140 йыл тулыу айҡанлы саралар үткәрелә. Уларҙы ойоштороусылар булып РФ һәм БР Мәҙәниәт министрлыҡтары, Халыҡ-ара Шаляпин үҙәгенең Өфөләге бүлексәһе сығыш яһай.
Иҫегеҙгә төшөрәбеҙ, байрам сараларында РФ Мәҙәниәт министрлығы, М.И.Глинка исемендәге Бөтә Рәсәй музыка мәҙәниәте музейы, А.А.Бахрушин исемендәге Дәүләт үҙәк театр музейы, Халыҡ-ара Шаляпин үҙәге (Мәскәү), И.Архипова исемендәге фонд вәкилдәре ҡатнаша.
Саралар мемориаль таҡтаташҡа һәм һәйкәлгә сәскәләр һалыуҙан башлана, бынан һуң Ф.И.Шаляпин исемендәге Концерт залында артистың тыуыуына 140 йыл тулыуға арналған сараларҙы асыу тантанаһы үтә.
Башҡорт дәүләт опера һәм балет театрының Бәләкәй залында артист тураһында «Рәсәй бик һирәк төшөмә инә» («Россия мне снится редко») фильмы күрһәтеләсәк. Режиссеры – Вера Федорченко.
Башҡортостан Республикаһының Милли музейында Федор Шаляпинға арналған күргәҙмә асыласаҡ.
Саралар Башҡорт дәүләт опера һәм балет театрында ҙур гала-концерт менән тамамланасаҡ.